Pelajar pulang dari UK dikesan dijangkiti subvarian Delta AY.4.2

Jangkitan Covid-19 melibatkan subvarian Delta AY.4.2 sudah dikesan masuk ke dalam negara hasil saringan ke atas pelajar Malaysia pulang dari United Kingdom (UK) baru-baru ini.

Perkara itu didedahkan Ketua Pengarah Kesihatan, Tan Sri Dr Noor Hisham Abdullah yang berkata dua kesan dikesan semasa tiba di pintu masuk antarabangsa (PMA) Lapangan Terbang Antarabangsa Kuala Lumpur (KLIA) pada 2 Oktober lalu dan ujian calitan RT-PCR yang dijalani mereka adalah negatif bagi sampel pertama.

“Bagaimanapun, ujian bagi keputusan berkenaan positif apabila diuji pada sampel kedua yang diambil pada 7 Oktober lalu ketika tempoh kuarantin dilaksanakan.

“Sampel berkenaan kemudian menjalani penjujukan genom penuh di Institut Biologi Molekul Perubatan Universiti Kebangsaan Malaysia (UMBI) di Universiti Kebangsaan Malaysia (UKM) dan laporan keputusan itu dikeluarkan pada 30 Oktober lalu,” katanya dalam kenyataan hari ini.

Dr Noor Hisham berkata, varian AY.4 adalah satu daripada lineage Delta yang mana pada masa ini terdapat lebih 75 jenis lineage berasal dari Delta.

“Satu daripada ‘sublineage’ AY.4 adalah Varian AY.4.2 yang juga dikenali sebagai “Delta Plus.” Varian AY.4.2 ini mempunyai dua mutasi tambahan pada protein spike iaitu Y145H dan A222V.

“Sehingga akhir bulan lalu, variant AY.4.2 adalah 10 peratus daripada jumlah penjujukan genom penuh yang dijalankan di UK. Agensi Keselamatan Kesihatan UK pada 20 Oktober lalu menetapkan AY.4.2 sebagai Variant Under Investigation (VUI),” katanya lagi.

Dr Noor Hisham berkata, vaksin yang digunakan sekarang masih berkesan terhadap varian ini dan langkah seperti kuarantin, pengujian dan sebagainya yang dijalankan dapat membantu mengurangkan risiko penularan varian ini di Malaysia terutama di PMA.

“KKM akan terus memantau dengan teliti dari semasa ke semasa bagi mengesan kewujudan subvarian Delta dalam komuniti,” katanya.

Sementara itu, Dr Noor Hisham berkata, kajian berterusan yang dijalankan beberapa pihak berjaya mengenal pasti 90 kes baharu yang mempunyai varian membimbangkan (VOC) Delta (B.1.617.2).

Beliau berkata, 44 kes yang mempunyai varian Delta itu dikesan Institut Kajian Perubatan (IMR), manakala 46 kes lagi oleh UMBI-UKM.

“Ini menjadikan jumlah kumulatif kes dijangkiti virus SARS-CoV-2 dikategorikan sebagai VOC dan Variant of Interest (VOI) adalah sebanyak 3,782 kes.

“Daripada jumlah dikesan itu, 3,762 kes adalah VOC, manakala 20 kes adalah VOI. Secara keseluruhan, sehingga kini, bagi VOC terdapat sebanyak 3,522 kes varian Delta; Beta (226 kes) dan Alpha (14).

“Bagi kes VOI, terdapat 13 kes daripada Theta, Kappa (empat) dan Eta (tiga),” katanya.


Lapan kluster baharu pendidikan

Sebanyak lapan lagi kluster pendidikan Covid-19 dikesan di tujuh negeri dan Wilayah Persekutuan semalam, lapor Kementerian Kesihatan (KKM), hari ini.

Semua kluster pendidikan itu dikesan, dua di Kelantan dan masing-masing satu di Kuala Lumpur, Pulau Pinang, Negeri Sembilan, Sabah, Johor dan Selangor itu, melibatkan 304 kes.

Di Kelantan, kluster pendidikan yang dikesan membabitkan:

Kluster Jalan Permatang Tok Mahat dilaporkan di Seberang Perai Selatan, Pulau Pinang membabitkan 29 jangkitan, manakala Kluster Jalan Maktab Sungai Besi 2, Cheras, Kuala Lumpur pula melibatkan 150 kes.

Kluster Lorong Rashidah Utama di Seremban dan Port Dickson pula melibatkan 10 kes, diikuti Kluster Jalan Beluran Lama, Beluran, Sabah (35 kes); Kluster Jalan Sinaran Ilmu, Johor Bahru (19 kes); dan Kluster Jalan Batu 39 Olak Lempit, Kuala Langat, Selangor (34 kes).

Sempat kluster tempat kerja direkodkan di Kangar, Perlis melibatkan tujuh kes; Segamat, Johor (65 kes); Putrajaya (enam kes); dan Batu Pahat, Johor (15 kes).

Dua kluster kumpulan berisiko turut dilaporkan semalam melibatkan Kuantan, Pahang sebanyak dengan 25 jangkitan, manakala satu kluster pusat tahanan dikesan di Hilir Perak (enam kes).


Kenapa Zahid dan geng tidak ulas pelantikan Muhyiddin sebagai PM sementara?

Tidak ada ulasan daripada Zahid Hamidi dan Najib Razak berhubung titah Yang di-Pertuan Agong yang melantik Tan Sri Muhyiddin Yassin sebagai Perdana Menteri sementara, hari ini.

Pemimpin UMNO daripada kumpulan Datuk Seri Ahmad Zahid Hamidi dan Datuk Seri Najib Razak masih berdiam diri setelah Yang di-Pertuan Agong berkenan melantik Tan Sri Muhyiddin Yassin sebagai Perdana Menteri (PM) sementara ‘caretaker’ menguruskan negara sebelum Perdana Menteri baharu dilantik.

Terdahulu Yang di-Pertuan Agong menerima watikah peletakan jawatan Muhyiddin sebagai PM di Istana Negara tengah hari tadi. Baginda kemudian berkenan melantik Muhyiddin sebagai Perdana Menteri sementara.

Kenyataan oleh Pengelola Bijaya Diraja Istana Negara, Datuk Indera Ahmad Fadil Shamsuddin menyatakan:

“Susulan daripada peletakan jawatan ini, Seri Paduka Baginda telah berkenan supaya Yang Amat Berhormat Tan Sri Mahiaddin bin Md. yasin menjalankan tugas sebagai caretaker Perdana Menteri sehingga Perdana Menteri baharu dilantik.

“Ini adalah selaras dengan Perkara 40(2)(a) dan 43(2)(a) Perlembagaan Persekutuan yang menyatakan bahawa Seri Paduka Baginda hendaklah melantik seorang Ahli Dewan Rakyat yang pada hemat Baginda mungkin mendapat kepercayaan majoriti Ahli Dewan Rakyat sebagai Perdana Menteri baharu untuk mempengerusikan Jemaah Menteri.”

Sebelum ini, Zahid mengetuai kumpulan 15 Ahli Parlimen (MP) UMNO menarik diri daripada Kerajaan Perikatan Nasional (PN) menyebabkan Muhyiddin hilang sokongan majoriti di Dewan Rakyat.

Zahid dan kumpulannya menjalankan gerak kerja berterusan untuk menjatuhkan Muhyiddin daripada kerusi Perdana Menteri, walaupun mempunyai hanya 15 MP yang menyokongnya, berbanding 23 MP UMNO yang masih bersama PN.

Semakan Agenda Daily menerusi laman Facebook Zahid, Najib, Naib Presiden UMNO Datuk Seri Khaled Nordin dan Ketua Pemuda, Datuk Asyraf Wajdi Dusuki, mendapati sehingga berita ini ditulis tidak ada kenyataan daripada mereka berhubung perkembangan terbaharu itu.

Tidak seperti kebiasaan apabila ada titah diraja yang dilihat menguntungkan perjuangan politik mereka, Zahid, Najib dan pemimpin sekutu mereka tanpa berlengah memuat naik kenyataan itu di laman Facebook masing-masing.

Namun, hari ini sudah hampir dua jam Istana Negara mengeluarkan kenyataan terbaharu bagi meredakan situasi politik, selain Yang di-Pertuan Agong menzahirkan harapan supaya usaha melawan pandemik Covid-19 diteruskan, Zahid, Najib dan sekutu mereka tidak memuat naik kenyataan itu atau memberi sebarang ulasan.

Najib hanya memuat naik tulisan terbaharunya dalam Facebook jam 2.40 petang tadi berkaitan ‘hujan’.

Tulis Najib:

Hujan mencurah ke bumi.
Selepas hujan, pasti ada pelangi menanti.
Selepas kegelapan, pasti ada sinar menerangi.
Selepas derita, pasti ada kebahagiaan.
Semoga Allah SWT merahmati Malaysia dan rakyat semua.
InsyaAllah.

Manakala Zahid pula memuat naik kenyataan bersama Pengerusi-Pengerusi Badan Perhubungan UMNO Negeri supaya pemimpin dan ahli terus mendukung dan setia kepada parti.

Untuk rekod kepemimpinan Majlis Tertinggi (MT) UMNO ketika ini hanya boleh berfungsi sebagai ‘caretaker’ sehingga selesai pemilihan dan mesyuarat Agung UMNO 2021 dijalankan.

Ketua Pengarah Jabatan Pendaftaran Pertubuhan (RoS), Jasri Kasim berkata MT yang diketuai Zahid hanya boleh menjalankan kerja-kerja pentadbiran parti selagi pemilihan baharu tidak dijalankan.

Tok Akhi
Pemerhati Politik Kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


23 kematian kes BID semalam

Seramai 67 pesakit Covid-19 meninggal dunia dalam tempoh 24 jam semalam, turun berbanding 78 kes pada Jumaat, lapor Kementerian Kesihatan (KKM) hari ini.

Jumlah kematian semalam termasuk 23 kes pesakit meninggal dunia sebelum bantuan perubatan dapat diberikan atau ‘brought in death’ (BID). Bagaimanapun, tiada maklumat sama ada kes BID itu turut melibatkan kalangan individu yang menjalani kuarantin di rumah.

Jumlah baharu semalam menjadikan kumulatif kematian sejak awal 2020 lalu hingga semalam sebanyak 33,173 kes, termasuk 6,853 kes BID, menurut laman sesawang CovidNOW kendalian KKM yang dikemas kini awal pagi tadi.

Sejak seminggu lalu, 26.7 peratus kematian di Malaysia melibatkan pesakit berusia 80 tahun dan ke atas, diikuti 23.9 peratus (70-79 tahun); 19.2 peratus (60-69 tahun); 14.7 peratus (50-59 tahun); 8.3 peratus (40-49 tahun); 4.4 peratus (30-39 tahun); 2.2 peratus (18-29 tahun) dan masing-masing 0.3 peratus bagi kategori usia 5-11 tahun dan 0-4 tahun.

Tiga negeri merekodkan jumlah kematian melebihi 10 kes dengan tertinggi dicatat Selangor sebanyak 14 kes, diikuti Kedah (12 kes); dan Johor (10 kes).

Sehingga semalam jumlah kumulatif kematian di Selangor meningkat kepada 10,244 kes, termasuk 2,201 kes BID, manakala kumulatif positif turut meningkat kepada 988,698 kes.

Seramai 895,879 pesakit Covid-19 di negeri itu telah sembuh, manakala 82,575 kes masih aktif.

Daripada jumlah kes aktif itu seramai 80,517 pesakit menjalani kuarantin di rumah; 468 ditempatkan di PKRC; 1,539 dimasukkan ke hospital; dan 51 pesakit dirawat di unit rawatan rapi (ICU), dengan 33 daripadanya memerlukan alat bantuan pernafasan.

Bagi negeri-negeri lain, Perak merekodkan lapan kematian; Sabah (tujuh); masing-masing empat kes di Melaka serta Perlis; masing-masing tiga di Kelantan serta Pahang; dan masing-masing satu di Negeri Sembilan serta Pulau Pinang.

Tiada kes kematian dilaporkan di Sarawak, Terengganu, Kuala Lumpur, Labuan dan Putrajaya, semalam.

Pecahan kes berkaitan Covid-19 di setiap negeri sehingga 5 Mac 2022.


Kebenaran telah tertegak, Muhyiddin dan Bersatu telah dizalimi oleh fitnah politik

Kenyataan Ketua Armada Bersatu

1. Alhamdulillah, saya panjatkan kesyukuran kehadrat Allah SWT diatas keputusan Mahkamah Tinggi Kuala Lumpur pada hari ini yang telah melepaskan dan membebaskan YB Tan Sri Muhyiddin Yassin daripada 4 pertuduhan dibawah Akta SPRM berkaitan sumbangan dana politik kepada parti BERSATU. Sabtu lalu dalam Pilihan Raya Umum 6 Negeri rakyat telah bersuara, hari ini mahkamah juga telah bersuara.

2. Saya mewakili seluruh ahli dan kepimpinan ARMADA juga mengucapkan setinggi-tinggi penghargaan dan ucapan tahniah buat barisan peguambela yang diketuai oleh Datuk Hisyam Teh Poh Teik yang telah menjalankan tugas dengan profesional dan jayanya sehingga keputusan ini berjaya diperolehi.

3. Adalah amat jelas bahawa sejak mula lagi, pertuduhan ini amat cacat dan bermotifkan politik untuk mencemarkan nama baik YB Tan Sri Muhyiddin Yassin dan parti BERSATU.

4. Mahkamah pada hari ini juga mendapati bahawa pertuduhan yang dikenakan terhadap YB Tan Sri Muhyiddin Yassin adalah tidak berasas justeru tidak dapat dipertahankan.

5. Pertuduhan ini jelas direka-reka bagi tujuan politik khususnya untuk melemahkan parti BERSATU dan mempengaruhi sokongan rakyat sebelum Pilihanraya Umum di 6 negeri diadakan.

6. Keputusan hari ini membuktikan bahawa segala dakwaan dan tohmahan jahat terhadap YB Tan Sri Muhyiddin Yassin dan parti BERSATU adalah suatu fitnah. Walaubagaimanapun saya amat bersyukur pada hari ini, kebenaran telah terbukti dan ditegakkan.

7. Oleh yang demikian dan berdasarkan keputusan Mahkamah Tinggi pada hari ini, Armada Bersatu Malaysia (ARMADA) mendesak agar Ketua Pesuruhjaya SPRM Tan Sri Azam Baki dan Peguam Negara Tan Sri Idrus Harun meletakkan jawatan serta-merta!

Wan Ahmad Fayhsal Bin Wan Ahmad Kamal
Ketua Armada Bersatu Malaysia

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Hanya negeri bawah naungan PH-BN terima terus bantuan banjir

Pahang – sebuah negeri di bawah naungan kerajaan Pakatan Harapan- Barisan Nasional (PH-BN) – menerima peruntukan sebanyak RM27 juga bagi membaik pulih infrastruktur awam yang terjejas akibat banjir baru-baru ini.

Menurut Menteri Besar kerajaan UMNO-DAP Pahang, Datuk Seri Wan Rosdy Wan Ismail, peruntukan tersebut adalah bagi kerja-kerja pembaikan jangka masa pendek, sekali gus meminimumkan risiko banjir.

Namun, berbeza dengan negeri-negeri yang ditadbir kerajaan Perikatan Nasional (PN), terutama di Kelantan, yang tidak menerima bantuan terus daripada kerajaan PH-BN.

12 Januari lalu, Menteri Besar Kelantan Datuk Ahmad Yakob mendedahkan Kerajaan PAS tidak menerima pun bantuan banjir RM50 juta seperti diumumkan Perdana Menteri Kerajaan PH-BN, Datuk Seri Anwar Ibrahim.

Sebaliknya, kata beliau bantuan itu disalurkan menerusi Jabatan Pembangunan Persekutuan (JPP) Kelantan.

Tindakan itu, sekali gus mengesahkan kenyataan Presiden PAS Tan Sri Abdul Hadi Awang yang mengatakan pentadbiran negeri pimpinan parti itu mengalami kesukaran apabila dihalang dengan pelbagai cara dan penentangan, sama ada secara nyata mahupun tersembunyi oleh Pusat.

Ahli Parlimen Marang itu berkata, PAS mentadbir dengan kuasa yang sangat terbatas dan tindakan Kerajaan Persekutuan itu jelas membelakangi konsep federalisme dan adab demokrasi diamalkan di negara Barat yang menjadi rujukan mereka.

Sementara itu, mengulas lanjut, Wan Rosdy berkata peruntukan itu hanya khas untuk pembaikan infrastruktur awam dan bergantung kepada laporan pihak berkuasa tempatan bagi daerah-daerah terjejas banjir.

“Insya-Allah kita akan gunakan sebaik mungkin dengan peruntukan RM27 juta ini untuk membaiki perkara perkara yang mungkin boleh membantu untuk meminimumkan masalah banjir,” katanya menurut Astro.

Beliau berkata demikian pada Majlis Penyerahan Bantuan Wang Ihsan Daerah Kuantan di Sekolah Kebangsaan Pelindung, Kuantan pada Khamis.

Dalam majlis berkenaan, Kerajaan Pahang menyalurkan Bantuan Wang Ihsan RM1,000 kepada 206 ketua isi rumah yang terlibat dalam kejadian banjir.

Bantuan Wang Ihsan ini melibatkan 802 keluarga yang terlibat dalam bencana banjir, yang berpindah ke pusat pemindahan sementara yang akan diserahkan selewat-lewatnya pada 16 Februari depan.

Tujuh daerah di Pahang yang terlibat dengan kejadian banjir sepanjang tempoh Monsun Timur Laut baru-baru ini ialah Lipis, Jerantut, Raub, Temerloh, Bera, Kuantan dan Pekan.

Bantuan tersebut merupakan peruntukan awal RM1 juta yang disalurkan Agensi Pengurusan Bencana Negara (Nadma) kepada Pejabat Setiausaha Kerajaan Pahang.


Zahid kena tunjuk fakta, bukti bukan tuduhan pendakwaan terpilih: DPP

Mahkamah Tinggi Shah Alam hari ini (5 September 2022) diberitahu bahawa Datuk Seri Ahmad Zahid Hamidi tidak boleh menggunakan alasan pendakwaan terpilih sebagai pembelaan dalam kes rasuahnya berhubung pemberian kontrak sistem visa asing (VLN) kerana pembebasannya akan semata-mata berdasarkan fakta dan bukti.

Dalam hujahan berikutan penutupan kes pendakwaan, Timbalan Pendakwa Raya (DPP) Zander Lim Wei Keong berusaha membalas penggunaan penguatkuasaan dan pendakwaan terpilih yang digunakan pihak pembelaan.

Peguam Zahid sebelum ini berhujah bahawa pihak pendakwa raya tidak bertindak adil apabila tiada seorang pun daripada mereka yang berprofil tinggi yang dikatakan menerima rasuah daripada Ultra Kirana Sdn Bhd (UKSB), didakwa di mahkamah.

“Kami berhujah bahawa kegagalan untuk mendakwa ahli politik lain, jika ada keperluan untuk berbuat demikian, tidak menjadikan pembelaan undang-undang bagi tertuduh untuk menangkis pertuduhan jenayah terhadapnya.

“Ini disokong oleh banyak keputusan mahkamah di Malaysia. Yang terbaru ialah keputusan Pendakwa Raya lwn Rosmah Mansor (2022).

“Pada penghujung hari, jika tiada apa-apa kes terhadap tertuduh, mahkamah akan membebaskan berdasarkan fakta dan bukti,” kata Lim dalam hujahan lisannya di hadapan hakim Mahkamah Tinggi Shah Alam Datuk Mohd Yazid Mustafa.

Beliau mengemukakan alasannya untuk menolak hujah peguam Zahid.

“Ia pastinya akan menyebabkan litigasi (proses perbicaraan) di mana semua tertuduh akan mendakwa hak Perlembagaan mereka telah dicabuli hanya kerana Pendakwa Raya memutuskan untuk mendakwanya dan bukan orang lain,” tambah Lim.

Lim berkata hak Zahid di bawah Perkara 5 dan 8 Perlembagaan Persekutuan tidak dicabuli seperti yang didakwa oleh pembelaan dalam hujah mereka.

Perkara 5 menyatakan bahawa tiada seorang pun boleh dilucutkan nyawanya atau kebebasan peribadinya mengikut undang-undang; manakala Perkara 8 menyatakan semua orang adalah sama rata di sisi undang-undang dan berhak mendapat perlindungan undang-undang yang sama rata.

“Kami mengemukakan secara negatif memandangkan tertuduh diwakili oleh pasukan undang-undang yang sangat cekap; diberi hak untuk menyoal balas semua saksi dan membela diri semasa kes pendakwaan; diberi tempoh masa yang munasabah untuk memfailkan penyerahan bertulis; diberi hak untuk mengemukakan pembelaan mereka secara lisan pada penutupan kes pendakwaan dan untuk kes itu dibicarakan di hadapan hakim yang tidak berat sebelah,” kata Lim.

Lim juga berkata pertuduhan yang dihadapi oleh Zahid tidak bersifat diskriminasi dan tertuduh telah diberikan hak prosedur yang sama untuk mendapatkan pelepasan seperti mana-mana tertuduh lain dalam perbicaraan jenayah.

Mengikut fakta kes, UKSB memeterai beberapa perjanjian dengan kerajaan Malaysia dan Kementerian Dalam Negeri bagi perkhidmatan kemudahan sistem Visa Luar Negara (VLN) dengan mengendalikan beberapa Pusat Setempat (OSC) di China mulai 2012.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, dia didakwa mendapatkan untuk dirinya wang tunai SG$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasminya.

Presiden UMNO itu didakwa melakukan semua perbuatan berkenaan di Seri Satria di Presint 16, Putrajaya dan Country Heights Kajang antara Oktober 2014 dan Mac 2018.


Inflasi di Malaysia salah siapa?

Jika anda terlewat ke tempat kerja kerana faktor di luar kawalan anda – mungkin disebabkan kemalangan serius di sepanjang lebuh raya atau banjir kilat yang menyebabkan banyak laluan tidak dapat dilalui – apakah perasaan anda? Kebanyakan kita akan berasa kecewa atau stress. Kita mungkin bimbang terlepas mesyuarat penting atau sama ada majikan akan menerima penjelasan mengapa kita terlewat.

Tetapi bagi kebanyakan orang, mereka juga berasa redha atas nasib malang mereka. Mereka faham tidak ada gunanya menyalahkan cuaca atau pemandu melulu lain; ia tidak menyelesaikan masalah dan tidak produktif. Ini adalah faktor di luar kawalan mereka dan mereka lebih rela mencari penyelesaian untuk mengejar masa yang “terbuang” itu.

Walaupun rata-rata rakyat Malaysia redha dan menerima realiti akan faktor di luar kawalan mereka yang mengakibatkan mereka terlewat sampai di tempat kerja, mereka masih tidak menjiwai sikap ini terhadap kenaikan harga barangan dan perkhidmatan.

Memang benar harga barangan seperti minyak masak, telur dan ayam, telah melonjak kebelakangang ini. Tetapi, puncanya adalah di luar kawalan Malaysia.

Pertama sekali, Malaysia bukanlah satu-satunya negara yang menghadapi tekanan inflasi. Di United Kingdom, kadar inflasi terkini adalah 9.1%, tertinggi dalam 40 tahun. Di Amerika Syarikat, ia meningkat kepada 8.6%, juga paras tertinggi dalam empat dekad. Di Malaysia inflasi untuk bulan Mei hanya 2.8% mengikut Jabatan Perangkaan!

Kenaikan harga global disebabkan oleh pelbagai faktor. Sejak bermulanya pandemik Covid-19, rantaian bekalan global telah teruk terjejas. Sebagai contoh, tidak lama dahulu, restoran KFC tidak menghidangkan kentang goreng walaupun ia adalah antara hidangan paling popular di rantaian makanan segera tersebut. Ini disebabkan oleh kekurangan bekalan kentang global. Kekurangan bekalan bermakna kenaikan harga. Ini teori ekonomi asas!

Masalah ini diburukkan lagi dengan perang di Ukraine. Ketegangan geopolitik global dan pertempuran telah menjejaskan pengeluaran, bukan sahaja di rantau Laut Hitam, tetapi di seluruh dunia.

Faktor ketiga ialah corak cuaca yang tidak menentu. Hasil tanaman seperti gandum dan biji bunga matahari serius terjejas kerana cuaca tidak menentu ekoran pemanasan global. Ini mengakibatkan harga barangan seperti tepung dan minyak masak melonjak.

Semua ini adalah faktor di luar kawalan mana-mana kerajaan, termasuk kerajaan Malaysia. Jadi mengapakah kita asyik menyalahkan Kerajaan atas kenaikan harga seperti minyak masak dan telur?

Mana-mana kerajaan pun yang berkuasa hari ini tidak akan dapat membendung inflasi secara drastik. Ini adalah realitinya. Sekiranya terdapat penyelesaian yang mudah, negara-negara maju seperti Amerika Syarikat dan United Kingdom hari ini tidak akan mengalami kadar inflasi yang telah mencekik kehidupan rakyat mereka, khasnya yang berpendapatan rendah.

Jadi saya tidak faham mengapa ramai di kalangan rakyat Malaysia asyik menyalahkan Kerajaan tentang masalah kenaikan harga. Adakah hantaran sinis di media sosial mereka dapat menyelesaikan masalah? Adakah kutukan mereka terhadap Kerajaan di grup WhatsApp dapat membantu mengurangkan harga barangan dan perkhidmatan? Adakah demonstrasi jalanan suatu penyelesaian?

Jika kita redha dengan hujan lebat yang menyebabkan perjalanan kita ke tempat kerja tertangguh, mengapakah kita tidak boleh menerima hakikat bahawa perubahan corak cuaca global menyebabkan harga minyak masak meningkat? Kedua-duanya juga merupakan faktor di luar kawalan kami.

Malah, tiada kerajaan di dunia, apatah lagi parti pemerintah atau pembangkang di Malaysia, boleh mengawal cuaca atau menamatkan perang di Ukraine dalam sekelip mata.

Menyalahkan pihak yang tidak bertanggungjawab adalah sesuatu yang bodoh, lompong dan berdosa. Ia hanya memberi harapan palsu bahawa masalah ini akan selesai jika pihak lain mengambil alih tampuk pimpinan. Pandangan itu bak mengharapkan agar hujan lebat tidak akan turun pada waktu pagi apabila kita perlu ke pejabat.

Dari menyalahkan cuaca buruk yang menyebabkan kita lewat ke pejabat, lebih elok kita memikirkan cara untuk menebus balik masa yang telah terluang semasa kesesakan lalu lintas.

Dari melenting tidak tentu pasal, adalah lebih baik dan produktif jika seseorang itu mencari penyelesaian peribadi untuk mengurangkan kesan kenaikan harga barangan dan perkhidmatan. Sebagai contoh, kita boleh beralih kepada penggunaan minyak masak yang disubsidi oleh kerajaan.

Kita perlu realisti. Pentadbiran YAB Datuk Seri Ismail Sabri Yaakob telah memperuntukkan kira-kira RM80 bilion subsidi untuk tahun ini, dan yang mendapat manfaat rata-rata kumpulan B40.

Redhalah, wahai rakyat Malaysia. Negara tidak perlu lolongan yang tidak bersandarkan kepada realiti dan dikaburi oleh sentimen politik. Ini hanya akan menjejaskan ekonomi negara yang belum lagi terlepas sepenuhnya dari cengkaman pandemik Covid-19.

Firdaus Abdul Rahman
Pembaca Agenda Daily menetap di Gombak

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Turki tangkap 43 disyaki pengganas FETO

Polis Turki hari ini menahan 43 individu disyaki ada kaitan dengan kumpulan pertubuhan pengganas Fetullah (FETO) – gerakan di belakang cubaan rampasan kuasa yang gagal pada 2016.

Polis Ankara melakukan beberapa serbuan dalam operasi di 33 wilayah dan menangkap 33 individu disyaki anggota FETO, kata pegawai polis.

Penangkapan itu adalah susulan tindakan pejabat ketua pendakwa raya mengeluarkan waran tangkapan terhadap 53 suspek, termasuk 19 anggota tentera, dalam usaha mematahkan kumpulan pengganas yang menyusup ke dalam pasukan keselamatan.

Menurut kenyataan pejabat pendakwa raya, siasatan dimulakan setelah suspek didapati berkomunikasi menggunakan talian telefon berbayar dengan pemimpin kanan FETO yang menyusup ke dalam satu unit di bawah Kementerian Dalam Negeri.

Sementara itu, dalam operasi di sembilan wilayah di Istanbul, polis menahan 10 individu disyaki ada kaitan dengan FETO.

Dalam serbuan itu pelbagai dokumen dan bahan digital dirampas.

FRTO dan pemipinnya Fetullah Gulen yang tinggal di Amerika Syarikat mengatur rampasan kuasa pada 15 Julai 2016, di mana 251 orang terbunuh dan 2,734 lagi cedera.

Ankara menuduh FETO menggalakkan kempen untuk menjatuhkan kerajaan melalui penyusupan di dalam pelbagai agensi kerajaan, terutama tentera, polis dan kehakiman. – Agensi


Protokol disebut Ketua Hakim Negara tak masuk akal: Ketua Penerangan UMNO

Ketua Penerangan UMNO, Isham Jalil menggesa Ketua Hakim Negara, Tun Tengku Maimun Tuan Mat supaya tidak menegakkan benang yang basah, terkait protokol dikenakan terhadap pihak berkuasa sekiranya mahu menyiasat seseorang hakim.

Pada masa sama, beliau menegaskan protokol menetapkan pihak berkuasa yang mahu menyiasat seseorang hakim perlu merujuk dan berunding dahulu dengan Ketua Hakim Negara, adalah tidak masuk akal.

Isham turut menegaskan bahawa Ketua Hakim Negara tidak boleh memaksa cabang Eksekutif berunding atau meminta kebenaran beliau untuk penguat kuasa undang-undang menyiasat seseorang hakim yang disyaki melakukan jenayah.

“Protokol” seperti ini, katanya, tidak ada dalam Perlembagaan atau mana-mana undang-undang apabila ia melibatkan isu jenayah hakim dan bukannya isu etika.

“Di negara-negara lain termasuk di England dan Amerika Syarikat, jika hakim buat jenayah, pihak berkuasa boleh siasat, tahan dan dakwa hakim tersebut tanpa minta kebenaran atau berunding dengan Ketua Hakim.

“Jika pihak berkuasa perlu minta kebenaran atau berunding dengan Ketua Hakim untuk menyiasat dan mendakwa hakim yang melakukan jenayah, ini tidak kena dengan prinsip pengasingan kuasa dan semak imbang antara Eksekutif, Kehakiman dan Parlimen.

“Contohnya, tidak masuk akal untuk pihak polis atau SPRM meminta kebenaran Ketua Hakim sebelum menangkap, menyiasat dan mendakwa hakim yang membunuh atau mengambil rasuah,” katanya dalam satu kenyataan di Facebook beliau semalam (25 Februari 2023), merujuk kepada kenyataan Tengku Maimun berkaitan protokol siasatan oleh pihak berkuasa.

Pada Jumaat (24 Februari 2023), Tengku Maimun berkata walaupun Suruhanjaya Pencegahan Rasuah Malaysia (SPRM) dan badan siasatan lain berhak secara Perlembagaan untuk menjalankan siasatan dan pendakwa raya mempunyai kuasa memulakan prosiding jenayah terhadap hakim mahkamah atasan, ianya perlu mematuhi protokol yang antara lain ialah:

Memetik BH, Tengku Maimun berkata demikian dalam penghakiman panel tujuh hakim Mahkamah Persekutuan terhadap permohonan dua peguam dan seorang aktivis untuk merujuk dua persoalan Perlembagaan berkaitan siasatan SPRM terhadap Hakim Mahkamah Tinggi, Datuk Nazlan Mohd Ghazali (kini Hakim Mahkamah Rayuan).

Mengulas lanjut, Isham berkata meminta pihak berkuasa berunding dengan Ketua Hakim Negara sebelum pihak berkuasa menyiasat hakim samalah seperti jika Speaker Dewan Rakyat meminta pihak berkuasa berunding dengannya dahulu sebelum menangkap ahli Parlimen, atau berunding dengan Perdana Menteri dulu sebelum menangkap menteri.

“Ini tidak masuk akal. Saya gesa Ketua Hakim supaya tidak membuat penghakiman yang dilihat menegak benang yang basah. Ini bukan soal perundangan, ini soal dasar awam dan logik akal.

“Jika hakim itu penjenayah, tidak perlu adab untuk menangkapnya, hanya perlu ikut prosedur seperti yang dikenakan ke atas orang lain. Untuk kita tangkap pencuri, kita tidak perlu beri salam tidak kiralah jika pencuri itu seorang hakim,” katanya.

Siasatan SPRM terhadap hakim Nazlan tak berniat baik: Ketua Hakim Negara


Pengeluar iPhone Pegatron henti operasi di Shanghai akibat Covid-19

Pengeluar utama iPhone, Pegatron mengambil langkah menghentikan operasi melibatkan dua anak syarikatnya di bandar Shanghai dan Kunshan di China, ia ekoran langkah kempen sifar Covid-19 yang dikuatkuasakan pihak berkuasa Beijing.

Pusat utama perniagaan di bandar Shanghai kini menjadi nadi kepada penularan Covid-19 terbesar di China sejak virus itu muncul lebih dua tahun lalu.

Bandar berpenduduk 25 juta itu hampir ditutup sepenuhnya sejak awal bulan lalu.

“Kami telah menangguhkan kerja buat sementara waktu,” kata Pegatron dalam kenyataan.

Firma itu berkata ia “berkerjasama secara aktif dengan pihak berkuasa tempatan” dan akan cuba menyambung semula operasi secepat mungkin.

Penggantungan itu dikenakan kepada dua anak syarikatnya, di Shanghai dan bandar Kunshan yang berdekatan.

Arahan jangan keluar rumah dan ujian pengesanan yang ketat mengakibatkan rantaian bekalan di bandar Shanghai dan sekitarnya terjejas teruk, ia memandangkan wilayah tersebut merupakan pusat kepada pelabuhan utama dan juga pintu masuk bagi urusan perdagangan asing.

Banyak kilang terpaksa menghentikan operasi kerana kes Covid-19 yang semakin meningkat, manakala beberapa kakitangan terpaksa tinggal di tempat kerja mereka ketika perniagaan bergelut untuk beroperasi.


Najib ada masa 10 hari kemuka notis kepada Mahkamah Persekutuan

Datuk Seri Najib Razak mempunyai tempoh masa selama 10 hari untuk memfailkan notis rayuan kepada Mahkamah Persekutuan berhubung keputusan Mahkamah Rayuan menolak permohonannya untuk mengetepikan sabitan dan hukuman penjara serta denda yang dijatuhkan Mahkamah Tinggi Kuala Lumpur berkaitan kes SRC International Berhad (SRC).

Bekas Perdana Menteri Malaysia keenam itu boleh memfailkan notis rayuan sebagaimana diperuntukkan mengikut Kaedah-Kaedah Mahkamah Persekutuan 1995, yang dibuat secara e-filing.

Berdasarkan arahan amalan Mahkamah Persekutuan 2018, notis usul bagi kes jenayah adalah sebagaimana diperuntukkan dalam Bab 4, Bahagian II Kaedah-Kaedah Mahkamah Persekutuan 1995.

Walaupun, pemfailan notis usul dan afidavid dilaksanakan secara e-filing, pihak perayu dikehendaki menyerahkan salinan bercetak ke Pejabat Pendaftar Mahkamah Persekutuan, mengikut jumlah panel hakim yang akan bersidang.

Arahan itu juga menyatakan, bagi kes rayuan jenayah, pengurusan kes hanya ditetapkan sekiranya Timbalan Pendaftar atau Penolong Kanan Pendaftar Mahkamah Persekutuan berpendapat pengurusan kes adalah perlu.

Sementara itu, Peguam Bela dan Peguam Cara, Datuk Salehuddin Saidin, berkata Najib mempunyai tempoh masa 10 hari untuk memfailkan notis rayuan kepada Mahkamah Persekutuan atas keputusan yang telah dibuat di Mahkamah Rayuan itu.

“Di Mahkamah Persekutuan akan berlaku proses sama, kedua dua pihak (pembelaan dan pendakwaan) akan bentang kes mereka berdasarkan alasan diberikan Mahkamah Rayuan di dalam mengekalkan keputusan Hakim Mahkamah Tinggi,” katanya memetik laporan Astro Awani.

Beliau juga menjelaskan pihak pembelaan mempunyai peluang untuk mengemukakan keterangan dan bukti baharu seperti mana yang ditolak Mahkamah Rayuan sebelum ini.

“Apa yang boleh saya katakan berdasarkan keputusan Mahkamah Rayuan, proses pentadbiran keadilan negara telah dilaksanakan dengan cara baik berdasarkan konsep ‘Rule of law’.

“Di mana pihak terbabit dalam kes ini telah diberi peluang di Mahkamah Tinggi dan Mahkamah Rayuan membentangkan kes mereka bagi memastikan sabitan dan hukuman telah mengambil kira pelbagai perspektif.

“Ini bukan berakhir di sini sahaja, malah ada satu lagi peluang Datuk Seri Najib meneruskan rayuan di Mahkamah Persekutuan, dan akan dibicarakan di hadapan hakim lebih berpengalaman dan senior untuk meneliti semula segala hujahan kedua-kedua pihak,” katanya.

Mengenai peluang pihak pembelaan membawa keterangan dan bukti baharu itu, Salehuddin berkata ianya bergantung kepada syarat-syarat yang dikenakan Mahkamah Persekutuan ketika prosiding rayuan berlangsung.

Semalam, Mahkamah Rayuan menolak permohonan Najib untuk memasukkan bukti dan keterangan baharu bagi dipertimbangkan dalam rayuan kes penyelewengan dana SRC International Sdn Bhd dihadapinya.

Panel tiga hakim dipengerusikan Datuk Abdul Karim Abdul Jalil, yang bersidang bersama-sama Datuk Has Zanah Mehat dan Datuk Vazeer Alam Mydin Meera, memutuskan demikian selepas mendapati Najib gagal menunjukkan bukti itu adalah perlu dan tiada keadaan istimewa bagi membolehkan ia diterima oleh mahkamah.

“Kami mendapati bukti tambahan tidak diperlukan untuk rayuan. Tiada keadaan luar biasa atau syarat luar biasa ditunjukkan untuk mahkamah mengambil keterangan tambahan dalam rayuan.

“Permohonan ditolak. Penyampaian keputusan (keputusan rayuan SRC Najib) esok akan diteruskan seperti yang ditetapkan,” kata Abdul Karim.

Mengulas lanjut, Salehuddin berkata pihak pembelaan mempunyai ruang membangkitkan isu berkaitan keterangan baharu jika mereka dapat membuktikan keterangan baharu tidak relevan ketika perbicaraan lalu, dan keterangan ini adalah satu keterangan sahih, relevan dan boleh membangkitkan keraguan munasabah pada pihak pendakwaan.

“Tetapi ini telah ditolak di Mahkamah Rayuan. Tetapi semalam (mahkamah) ada menyatakan mereka boleh cuba membuat permohonan sama di Mahkamah Persekutuan, ini bermakna memberi ruang pihak pembelaan membangkitan isu di sana,” katanya.

Hari ini, panel hakim berkenaan sebulat suara menolak rayuan bekas Presiden UMNO itu untuk mengetepikan tujuh tuduhan penyelewengan dana SRC International Sdn Bhd dan mengekalkan sabitan serta hukuman penjara dan denda dijatuhkan Mahkamah Tinggi Kuala Lumpur.

Mahkamah Rayuan mendapati Datuk Seri Najib Razak diberikan kuasa istimewa dalam SRC kerana peranannya sebagai Perdana Menteri ketika itu.

Bekas Perdana Menteri itu mendakwa dalam pembelaan, tindakannya adalah bagi kepentingan nasional.

“Ini bukan bagi kepentingan nasional seperti didakwa, ini adalah memalukan negara (Nationali embarrassment),” kata Abdul Karim.

Abdul Karim berkata, Mahkamah Rayuan mendapati wang yang dipindahkan dalam akaun Najib adalah hasil daripada aktiviti haram dan perayu mengetahui mengenai kemasukan wang daripada dana SRC dalam akaunnya.

“Kami bersetuju dengan dapatan hakim Mahkamah Tinggi bahawa tuduhan pengubahan haram berjaya dibuktikan melampaui keraguan munasabah.

“Kami mendapati Mahkamah Tinggi tidak terkhilaf dalam mendapati pendakwaan berjaya membuktikan kes pecah amanah jenayah melampaui keraguan munasabah.

“Kami mendapati sabitan Mahkamah Tinggi terhadap semua tuduhan pengubahan wang haram terhadap perayu juga adalah selamat,” katanya.

Najib, 68, memfailkan rayuan terhadap keputusan Mahkamah Tinggi Kuala Lumpur pada 28 Julai tahun lalu, yang menjatuhkan hukuman penjara 12 tahun dan denda RM210 juta ke atasnya selepas mendapati beliau bersalah atas tujuh tuduhan pecah amanah jenayah, pengubahan wang haram dan menyalahgunakan kedudukan, membabitkan RM42 juta dana SRC.

SRC ialah subsidiari kepada syarikat pelaburan strategik negara, 1Malaysia Development Berhad (1MDB).

Mahkamah Tinggi menjatuhkan hukuman penjara 10 tahun ke atas Najib bagi setiap tuduhan pecah amanah dan pengubahan wang haram (masing-masing tiga tuduhan) serta penjara 12 tahun dan denda RM210 juta atau penjara lima tahun, bagi tuduhan menyalahgunakan kedudukan.

Bagaimanapun, beliau hanya perlu menjalani hukuman penjara selama 12 tahun selepas hakim itu memerintahkan semua hukuman penjara berjalan serentak.


Isu Sulu: Laporan polis serentak pemimpin PKR terhadap Najib

Pemimpin PKR hari ini bertindak membuat laporan polis serentak terhadap bekas Perdana Menteri, Datuk Seri Najib Razak yang didakwa menjadi punca berhubung isu tuntutan daripada waris keturunan Sulu.

Menurut laporan, hampir 12 lebih laporan polis sudah dibuat terhadap Najib yang didakwa PKR cuai sehingga menjadi punca terpaksa berdepan tuntutan kira-kira RM67.5 bilion daripada waris keturunan Sulu.

Laporan itu hadir selepas Dewan Rakyat semalam juga menolak usul untuk membahaskan isu sama tetapi ditolak oleh Speaker sehingga mencetuskan ketegangan.

Pengarah Komunikasi PKR, Fahmi Fadzil, berkata laporan polis itu berkait satu dakwaan kecuaian Najib dalam isu penyelesaian tuntutan waris Sultan Sulu yang dilihat sudah menampakkan kesan selepas dua aset PETRONAS di Azerbaijan disita dan diambil alih.

Beliau berkata, menerusi laporan polis itu, pihaknya berharap Najib disiasat mengikut Kanun Jenayah sedia ada (Akta 574) dan peraturan yang mengikat seorang pejawat awam semasa dalam perkhidmatan untuk menentukan unsur kecuaian yang dilakukan oleh Najib dalam menangani isu itu.

“Ramai Ahli Parlimen dan juga rakyat Malaysia risau mengenai aset negara kita yang disita, diambil, dirampas oleh mana-mana pihak. Justeru, kita perlukan jawapan yang jelas, bukan sahaja di Parlimen tetapi oleh pihak kerajaan.

“Maka, hari ini kami keluar beramai-ramai membuat laporan polis dan di Balai Polis Pantai sahaja, kita buat empat laporan polis.

“Kita memohon Polis Diraja Malaysia (PDRM) memulakan siasatan segera kerana kita lihat tindakan pengambilalihan aset negara yang berlaku sekarang, kita tidak mahu lebih banyak aset

negara diambil sedemikian rupa,” katanya kepada media, di sini, hari ini.

Sementara itu, Ahli Parlimen Setiawangsa, Nik Nazmi Nik Ahmad bersama Timbalan Presiden PKR, Rafizi Ramli, membuat laporan polis di Balai Polis Setiawangsa pada jam 11 pagi tadi.

Laporan polis turut dibuat oleh Angkatan Muda Keadilan Malaysia di Ibu Pejabat Polis Daerah Dang Wangi.

Pada 12 Julai dilaporkan aset dua anak syarikat Petronas di Azerbaijan dirampas oleh kumpulan Sulu, yang dikatakan menuntut AS$14.92 bilion (RM62.59 bilion) daripada Malaysia.

Langkah itu yang pertama kali dilaporkan adalah sebahagian daripada tindakan undang-undang yang dikemukakan pada 2017 oleh kumpulan Sulu untuk mendapatkan pampasan terhadap tanah di Sabah yang didakwa telah dipajak oleh nenek moyang mereka kepada sebuah syarikat perdagangan British pada 1878.


DAP dan Musang King, mengapa pertahan pekebun durian haram?

Daerah Raub Pahang, merupakan antara pusat kegiatan paling aktif pengganas komunis di negara ini semasa Insurgensi Pertama (1948-1960) dan Insurgensi Kedua (1969-1989). Sebagai sebahagian daripada jajaran Banjaran Titiwangsa, keadaan geografinya yang berbatu dan berbukit-bukau merupakan lokasi amat strategik untuk pengganas komunis menjalankan kegiatan subversif mereka.

Rejimen Ke-10 Parti Komunis Malaya (PKM) yang berpengkalan di Temerloh, Pahang dikatakan antara pasukan pengganas paling agresif menjalankan penentangan bersenjata di negara ini sepanjang tempoh tersebut.

Mengikut rekod pasukan keselamatan, banyak pertempuran yang dicatatkan di sekitar kawasan Bentong, Raub, Mentakab dan Jerantut didalangi oleh rejimen ke-10 PKM ini. Daerah Raub juga disifatkan antara kubu kuat pengganas komunis termasuklah kawasan yang kini dikenali sebagai Lembah Klau yang ketika itu merupakan hutan belantara.

Ramai anggota pasukan keselamatan yang telah gugur semasa pertempuran dengan pengganas komunis di sekitar kawasan tersebut dan tidak kurang juga yang tercedera.

Antara peristiwa-peristiwa tercata dalam lipatan sejarah hitam negara adalah pertempuran di Sungai Ruan, Sungai Lui, Sungai Chalit, Sungai Liang dan beberapa kawasan lagi semasa beberapa operasi pasukan keselamatan seperti Operasi Bentong (1956), Operasi Jejak Musuh di Sungai Liang, Raub menghala ke Bentong pada 11 November 1971 dan sebagainya.

Bagi mengekang ideologi komunis daripada terus berkembang kerajaan mengambil langkah untuk membina atau membangunkan kawasan penempatan baru seperti Cheroh (1948), Sang Lee (1948), Sungai Ruan (1948), Sungai Chetang (1948), Bukit Koman (1949), Sempalit (1950), Sungai Lui (1950), Tras (1950) dan Sungai Klau (1960).

Di samping itu, beberapa juga Rancangan Penempatan Semula Keselamatan (RPSK) diwujudkan pada 1978 di RPSK Peruang, RPSK Merapoh, RPSK Sungai Chalit dan RPSK Jekoh. Ada juga di kalangan mereka yang terlibat di dalam kegiatan pengganas komunis dan menyerah diri atau mempunyai pertalian keluarga menetap di kawasan penempatan semula ini.

Melihat daripada sudut politik, sejak pilihanraya umum (PRU) pertama pada 1959 sehinggalah ke PRU ke-4, kawasan Raub diwakili oleh ahli parlimen berbangsa Melayu dari Parti Perikatan. Ahli parlimen berbangsa Cina seterusnya mendominasi kerusi parlimen Raub sejak PRU ke-5 (1978) sehinggalah ke PRU ke-12 (2008) yang mewakili parti Barisan Nasional atas pertimbangan kawasan ini mempunyai bilangan pengundi berbangsa Cina yang agak signifikan.

Tsunami politik yang berlaku semasa PRU ke-13 (2013) memperlihatkan perubahan parti yang memenangi kawasan parlimen ini. Parti Tindakan Demokratik (DAP) berjaya memenangi PRU ke-13 dan PRU ke-14 (2018) yang diwakili oleh dua calon Melayu. Ironinya, Rejimen ke-10 PKM dulunya juga dikatakan pernah diketuai oleh Shamsiah Fakeh dan Abdullah CD.

Bentuk mukabumi Raub kini bukan sahaja praktikal untuk kegiatan subversif, malah dikatakan jenis tanah paling sesuai bagi tanaman durian ‘musang king’ yang digunakan sebagai alasan supaya perniagaan ini mampu mengumpul dana bagi menampung kegiatan DAP menentang kerajaan.

Adakah ini bentuk subversif cara baru? Mengapakah Ronnie Liu sanggup merentas negeri demi memberi sokongan kepada penceroboh tanah kerajaan yang telah mengaut keuntungan sejak bertahun lamanya? Kini UMNO sebagai sebuah parti Melayu terbesar di negara ini pula dilihat sedang berusaha membentuk pakatan jajaran baru politik bersama parti DAP.

Wajar sekiranya kerajaan menganugerahkan tanah-tanah tersebut kepada pesara anggota pasukan keselamatan terutamanya anak jati Pahang yang telah mempertaruhkan nyawa mempertahankan kawasan tersebut daripada diberikan kepada mereka yang dilihat cuba menghidupkan kembali ideologi komunis di tanah pertiwi ini.

Pitt A. Rahman
Seorang pembaca Agenda Daily dan pemerhati isu semasa

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


AMANAH gugur keahlian ADUN, MP bantah keputusan parti

Parti Amanah Negara (AMANAH) hari ini (18 September 2022) meluluskan usul meminda perlembagaannya supaya mana-mana Ahli Parlimen (MP) atau Ahli Dewan Undangan Negeri (ADUN) yang melanggar keputusan parti itu atau ‘whip’, tergugur keahliannya secara automatik.

Usul itu disokong dan dibahas oleh dua perwakilan dan dilulus majoriti perwakilan.

Naib Pengerusi AMANAH Wilayah Persekutuan, Ahmad Zamri As’ad Khuzaimi ketika mencadangkan berkata pindaan itu berkata ia boleh dipinda dengan memasukkan fasal baharu iaitu Fasal 6.3 dalam perlembagaan Amanah.

“… mereka (ahli yang melanggar keputusan parti) juga telah sebagai bertindak melepaskan keanggotaan daripada parti sebagaimana yang diperuntukkan dalam Perkara 49A(1)(a)(i) Perlembagaan Persekutuan dan juga dianggap sebagai tidak lagi menjadi anggota parti sebagaimana yang diperuntukkan dalam Perkara 49A(1)(a)(ii) Perlembagaan Persekutuan,” katanya ketika mencadangkan usul itu pada Konvensyen AMANAH Nasional 2022 di sini hari ini.

Ia adalah antara empat usul yang diterima untuk dibahas pada konvensyen kali ini, selain usul kenaikan harga barang asas, hak warganegara Malaysia mewariskan kewarganegaraan kepada anak yang lahir di luar negara, serta pindaan retorik perjuangan Melayu Islam dan gagasan Melayu Islam bermaruah.

Ahmad Zamri berkata usul itu sebagai menyelaras Rang Undang-Undang (RUU) Perlembagaan (Pindaan) (No 3) 2022 berkaitan larangan ahli Parlimen bertukar parti, yang diluluskan Dewan Rakyat pada Julai lalu.

“Semasa sesi penggulungan oleh YB Menteri (Datuk Seri Wan Junaidi Tuanku Jaafar) pada 28/7/2022, telah memberikan penjelasan kepada soalan YB Seremban (Loke Siew Fook) bahawa jika ada mana-mana ahli parti yang juga Ahli Parlimen yang melanggar keputusan parti, ingkar arahan whip, maka keanggotaannya sebagai Ahli Parlimen tidak akan terjejas melainkan jika ada peruntukan dalam perlembagaan parti itu yang menyatakan bahawa dia akan tergugur keahliannya jika berbuat demikian.

“Maknanya Ahli Parlimen itu boleh menyokong apa-apa usul atau tindakan sama ada di pihak Kerajaan atau di pihak Pembangkang, dan tindakannya itu tidak akan menjatuhkan keahliannya melainkan dia melompat atau menyertai parti itu.

“Oleh yang demikian, pindaan Perlembagaan Parti Amanah Negara perlu dibuat bagi memberi takrifan yang jelas kepada perkara itu dan bagi tujuan penyelarasan dengan pindaan Perkara 49A Perlembagaan Persekutuan,” katanya.

Pengarah Komunikasi AMANAH Abdul Khalid Samad ketika bangun menjelaskan mengenai usul itu berkata parti perlu menambah atau meminta perlembagaan sedia ada supaya jika ada Ahli Parlimen atau ADUN yang melanggar keputusan parti, mereka boleh dianggap mengeluarkan dirinya dari parti dan boleh dianggap melompat parti.

Selain itu konvensyen kali ini juga menerima 14 lagi usul tanpa dibahas termasuk usul gabungan pembangkang menghadapi Pilihan Raya Umum Ke-15 (PRU-15) dengan menyokong usaha pimpinan AMANAH dan Pakatan Harapan (PH) menggabungkan pembangkang yang bersetuju dengan dasar PH dalam ‘khemah besar’.

Selain itu turut diterima usul pemakaian logo PH bagi PRU-15 memandangkan logo PH tidak pernah teruji pada PRU selepas gabungan itu didaftarkan secara rasmi dan disahkan selepas PRU-14. – Bernama


Belia perlu jauhi gejala rasuah dan salah guna kuasa: Faizal Azumu

Kementerian Belia dan Sukan (KBS) akan berusaha membantu mengatasi gejala rasuah dan salah guna kuasa dalam kalangan belia, susulan laporan seramai 275 pelajar Institut Pendidikan Tinggi (IPT) dan kakitangan awam terlibat jenayah itu sejak tahun 2020.

Menteri Belia dan Sukan Datuk Seri Ahmad Faizal Azumu berkata antara usaha yang dilakukan ialah memupuk kesedaran dalam kalangan anak muda, dari peringkat sekolah lagi, lapor Bernama.

“Kesedaran ini bukan sahaja perlu diterapkan di peringkat kementerian, termasuk juga di peringkat sekolah, Suruhanjaya Pencegahan Rasuah Malaysia (SPRM) dan setiap badan agensi, dengan menjalankan aktiviti atau program kesedaran tentang bahaya gejala rasuah dan salah guna kuasa.

“Gejala ini seperti penyakit, di mana ia tidak kira bangsa dan agama, jika seseorang itu tiada jati diri tentu dia akan lakukan juga. Saya amat berdukacita kerana golongan muda sudah terlibat dengan rasuah,” katanya ketika ditemui pemberita selepas melancarkan Liga Sukan Malaysia (MSL) daerah Kinta 2022 di X Park Sunway City di sini hari ini.

Semalam, Timbalan Ketua Pesuruhjaya (Pencegahan) SPRM Datuk Seri Norazlan Mohd Razali dilaporkan berkata berdasarkan data terkini pihaknya, seramai 275 belia berusia lingkungan 18 hingga 30 tahun ditahan atas kesalahan rasuah yang terdiri daripada 231 lelaki dan 44 wanita sejak 2020 hingga Jumaat lepas.

Dalam tempoh sama, seramai 151 belia dituduh di mahkamah melibatkan 11 orang berusia 18 hingga 23 tahun dan 140 orang berusia 24 hingga 30 tahun, dengan 85 daripadanya selesai perbicaraan serta didapati bersalah yang mana antara kesalahan dilakukan adalah memberi, menerima dan lain-lain kesalahan berkaitan rasuah.

Terdahulu, Ahmad Faizal berkata program MSL 2022, dilaksanakan bagi memupuk minat dan menarik penyertaan dari pelbagai peringkat umur ke arah melahirkan masyarakat berbudaya sukan.

Beliau berkata program pengenalan berbentuk pertandingan melibatkan lima jenis sukan secara berpasukan termasuk futsal dan bola jaring itu, mendapat sambutan amat menggalakkan dan pasukan terbaik akan mewakili peringkat daerah, negeri dan kebangsaan demi menjadikan Malaysia sebuah Negara Sukan.


Akhirnya MIC, MCA ‘hero’ dedah Zahid cuba tipu Agong, MP UMNO ada ‘telur’?

Akhirnya MCA dan MIC – parti komponen Barisan Nasional (BN) – juga yang memberitahu kebenaran surat dihantar presiden UMNO dan pengerusi BN Zahid Hamidi, adalah cubaan menipu Yang di-Pertuan Agong.

Sedangkan pemimpin UMNO yang sepatutnya membela Raja-Raja Melayu, masih tiada ‘telur’ untuk menceritakan hal sebenar.

Terdahulu, kepimpinan MIC dan MCA mendedahkan bahawa surat yang ditandatangani Zahid menggunakan kepala surat BN diserahkan kepada Yang di-Pertuan Agong, seperti dikongsi bekas Setiausaha Agung BN Tan Sri Annuar Musa, adalah tulen, tetapi isi kandungannya adalah maklumat salah untuk menipu Agong.

Seperti dipetik daripada laporan Mkini, Presiden MIC Tan Sri SA Vigneswaran mengesahkan bahawa surat itu adalah tulen.

“Beliau (Zahid) mengaku menghantar surat itu selepas 10 ahli Parlimen BN menarik balik sokongan mereka kepada (Pengerusi Perikatan Nasional Tan Sri) Muhyiddin (Yassin) dan BN membuat keputusan untuk kekal berkecuali,” kata Vigneswaran.

Pada pagi tadi Zahid dilaporkan menghadap Yang di-Pertuan Agong di Istana Negara bersama Setiausaha Agung BN Zambery Kadir dan Timbalan Presiden UMNO Datuk Seri Mohamad Hasan.

Beberapa jam setelah perjumpaan itu, Annuar memuat naik surat yang dikatakan diserahkan Zahid kepada Agong dalam laman Facebooknya.

Menyusul selepas kenyataan MIC, kepimpinan MCA pula mengeluarkan kenyataan mengesahkan surat itu adalah tulen tetapi isi kandungannya yang menyatakan 30 MP BN menyokong Anwar, adalah palsu.

Setiausaha Agung MCA Datuk Chong Sin Woo dalam kenyataan hari ini (23 November 2022) berkata surat yang diserahkan kepada Yang di-Pertuan Agong bukan ketetapan sebenar Dewan Tertinggi BN.

“(Surat itu) dilihat mempersembahkan maklumat salah kepada Seri Paduka Baginda Yang di-Pertuan Agong,” katanya.

Awal hari ini, Annuar yang juga veteran UMNO berkata jika surat itu adalah percubaan menipu Yang di-Pertuan Agong, ianya adalah satu kesalahan yang amat berat, yang pernah dilakukan orang yang sama pada Oktober 2020 yang kononnya semua MP BN menyokong Anwar menjadi PM menggantikan Tan Sri Muhyiddin Yassin.

Beliau menggesa laporan polis dibuat supaya siasatan di atas perbuatan durjana terhadap Yang di-Pertuan Agong dapat dilakukan.


Tiada MoU 2.0 akan disambung, kata UMNO kepada PH yang terhegeh-hegeh

UMNO memberi kata dua kepada blok pembangkang, Pakatan Harapan (PH) yang kemaruk mahu Perdana Menteri Datuk Seri Ismail Sabri Yaakob menyambung memorandum persefahaman (MoU) Transformasi dan Kestabilan Politik lagi.

Setiausaha Agungnya, Datuk Seri Ahmad Maslan berkata PH sepatutnya sedar dengan ketetapan yang sudah dimuktamadkan oleh Majlis Tertinggi (MT) UMNO dan kepentingan rakyat adalah lebih penting daripada kepentingan pembangkang.

“MT UMNO putuskan tiada lagi lanjutan kepada MoU antara Kerajaan dan PH. Kami menganggap apabila MoU sebut tidak boleh bubar Parlimen sebelum 31 Julai 2022, maka itulah tarikh tamat MoU.

“Pimpinan tahu tentang keputusan MT ini dan sudah diumum pun kepada orang ramai. #RakyatDidahulukan bukan PH,” katanya dalam satu ciapan Twitter.

Terdahulu, PH memberi isyarat akan masih menyokong kerajaan Ismail Sabri dan bersedia untuk menimbang menyambung MoU 2.0.

Ketua Pembangkang, Datuk Seri Anwar Ibrahim berkata MoU yang ditandatangani sebelum ini tidak semestinya berakhir hujung bulan ini, malah menyatakan komitmen untuk menyambungnya walaupun UMNO sudah membuat ketetapan kepada Ismail Sabri agar tidak menyambungnya lagi.

“Saya ada berbincang dengan Perdana Menteri baru-baru ini mengenai MoU ini sebab mereka perlu melaksanakannya, setakat ini Akta Antilompat Parti sudah dipersetujui, ada kita berbincang mengenai tadbir urus dan penyelewengan yang menjadi antara kebimbangan utama.

“Namun, kita perlu bincang di peringkat PH, lagipun kita baru sahaja ada barisan kepimpinan baharu di DAP dan kini di PKR. Tetapi dari segi ketetapan MoU, ia tidak semestinya perlu berakhir bulan ini atau sebelum pilihan raya umum ke-15 (PRU-15),” katanya sebelum ini.

Terdahulu, UMNO sudah membuat ketetapan dan meminta Ismail Sabri supaya tidak menyambung MoU dengan pembangkang yang akan berakhir 31 Julai ini.

Malah, Presiden UMNO Datuk Seri Ahmad Zahid Hamidi juga berkali-kali sudah memberi isyarat kepada Ismail Sabri agar segera membubarkan Parlimen bagi memberi laluan pilihan raya umum ke-15 (PRU-15) diadakan.

Bagaimanapun, difahamkan sehingga hari ini masih belum ada perbincangan antara lima pemimpin tertinggi UMNO diadakan untuk mencari tarikh PRU, ia walaupun semasa Perhimpunan Agung Khas sebelum ini ketetapan sudah dibuat supaya “Top 5” berunding.


Mahkamah Persekutuan kekal bebas suri rumah dituduh bunuh amah

Mahkamah Persekutuan hari ini mengekalkan keputusan Mahkamah Tinggi yang melepas dan membebaskan seorang suri rumah daripada pertuduhan membunuh pembantu rumah warga Indonesia empat tahun lepas.

Panel tiga hakim terdiri daripada Datuk Vernon Ong Lam Kiat, Datuk Harmindar Singh Dhaliwal dan Datuk Rhodzariah Bujang menolak rayuan pendakwaan untuk membatalkan keputusan Mahkamah Tinggi itu.

Timbalan Pendakwa Raya Datuk Mohd Dusuki Mokhtar yang mewakili pihak pendakwaan memohon mahkamah mengeluarkan perintah dilepaskan tanpa dibebaskan (DNAA) terhadap S Ambiga.

Dalam keputusan itu, Hakim Vernon yang mengetuai panel itu berkata, hakim Mahkamah Tinggi telah menggunakan budi bicaranya untuk melepas dan membebaskan Ambika.

Beliau berkata, pendakwaan harus memberi alasan mengapa ia tidak mahu kes itu diteruskan.

“Kami telah meneliti rekod rayuan, tiada alasan diberikan oleh pendakwaan (di Mahkamah Tinggi), kata Hakim Vernon, sambil menambah perintah DNAA itu hanya boleh dikeluarkan jika alasan yang kukuh diberikan.

Individu yang dilepas dan dibebaskan atas kesalahan, tidak boleh didakwa semula bagi kesalahan sama manakala bagi perintah DNAA, seseorang itu boleh didakwa semula di kemudian hari.

Ambika, 62, didakwa membunuh Adelina Lisao, 28, di rumahnya di Medan Kota Permai 2, Bukit Mertajam, Pulau Pinang pada 10 Feb 2018.

Pada 18 April 2019, Mahkamah Tinggi melepas dan membebaskan warga emas itu walaupun pihak pendakwaan memohon bagi perintah DNAA. Pihak pendakwaan gagal dalam rayuan mereka selepas ditolak Mahkamah Rayuan pada 2020.

Ambika yang berkerusi roda, hadir di mahkamah.

Terdahulu, pada prosiding hari ini, Mohd Dusuki berhujah bahawa timbalan pendakwa raya yang mengendalikan kes itu memohon DNAA dan memberitahu Mahkamah Tinggi beliau menerima arahan daripada pihak atasan agar tidak meneruskan kes itu.

Mohd Dusuki berkata, tiada alasan sah yang diberikan oleh Hakim Mahkamah Tinggi Datuk Akhtar Tahir untuk melepas dan membebaskan Ambika.

Peguam Datuk Baldev Singh Bhar yang mewakili Ambika, berkata keputusan Mahkamah Tinggi untuk melepas dan membebaskan Ambika adalah wajar dan menggesa mahkamah agar menolak rayuan pihak pendakwaan.

Keterangan yang dikemukakan di mahkamah menunjukkan peguam Ambika, Y Anbananthan telah mengemukakan representasi kepada Jabatan Peguam Negara (AGC) pada 4 April 2019 selepas tiga saksi pendakwaan memberi keterangan.

Pada 18 April 2019, timbalan pendakwa raya memberitahu hakim Mahkamah Tinggi bahawa beliau tidak mahu meneruskan perbicaraan pada ketika itu dan tidak dapat memberikan alasan bagi memohon perintah DNAA yang menyebabkan hakim melepas dan membebaskan Ambika di bawah Seksyen 254 (3) Kanun Prosedur Jenayah.

Timbalan Pendakwa Raya Ku Hayati Ku Haron dan Nahra Dollah juga hadir bagi pihak pendakwaan. – Bernama


Hanya ada 38 kerusi, Anwar bidas UMNO tiada majoriti putuskan bubar Parlimen

UMNO tidak mempunyai majoriti untuk membubarkan Parlimen seperti dikehendaki pemimpin atasannya yang mahu mahu pilihan raya umum ke-15 (PRU-15) diadakan semasa musim tengkujuh.

Presiden PKR, Datuk Seri Anwar Ibrahim membidas UMNO yang dipimpin anak muridnya, Datuk Seri Ahmad Zahid Hamidi tidak mempunyai hak untuk menentukan masa dan menetapkan tarikh PRU-15 mengikut kehendak mereka sesuka hati.

“UMNO ada 38 Ahli Parlimen. Dalam sistem kita, 38 Ahli Parlimen tidak boleh memaksa keputusan (pembubaran Parlimen).

“Keputusan itu harus dibuat dengan wewenang Perdana Menteri, sekiranya Perdana Menteri itu mempunyai kekuatan, dan bertindak dengan waras sebagai Perdana Menteri,” katanya dipetik laporan BH.

Ketua Pembangkang itu berkata hanya Perdana Menteri yang memiliki majoriti berhak membuat keputusan untuk membubarkan Parlimen tetapi terlupa sebelum ini bekerjasama dengan Zahid dalam menjatuhkan kerajaan Perikatan Nasional (PN) dipimpin Tan Sri Muhyiddin Yassin.

Pada mesyuarat Majlis Tertinggi (MKT) Jumaat lalu, UMNO membuat ketetapan supaya PRU-15 diadakan tahun ini.

Ketetapan juga dibuat supaya Datuk Seri Ismail Sabri Yaakob akan mempersembahkan cadangan tarikh pembubaran Parlimen kepada Yang di-Pertuan Agong selaras Perkara 40(1) Perlembagaan Persekutuan.

Kebimbangan banyak pihak adalah sekiranya diteruskan juga rancangan UMNO, berkemungkinan rakyat terpaksa mengundi semasa musim banjir kerana kebiasaannya berlaku pada hujung tahun ini.


MOF hantar garis panduan penjimatan perbelanjaan luar negara

Kementerian, jabatan dan agensi kerajaan hendaklah sentiasa mengambil langkah untuk mengawal perbelanjaan ke luar negara bagi mengelak implikasi kewangan tambahan, menurut Kementerian Kewangan Malaysia (MOF).

MOF dalam Pekeliling Perbendaharaan Malaysia – Garis Panduan Penjimatan Perbelanjaan Awam berkata keperluan peruntukan tambahan bagi tujuan bertugas ke luar negara adalah tidak dipertimbangkan, lapor Bernama.

Ketua Setiausaha Perbendaharaan Datuk Seri Asri Hamidon berkata perbelanjaan bertugas ke luar negara hanya dibenarkan bagi urusan seperti mesyuarat/rundingan berjadual/berkala atau persidangan yang telah diluluskan dalam belanjawan tahunan dan yang benar-benar penting serta memberi impak yang signifikan kepada kepentingan negara.

“Selain itu, ia turut dibenarkan bagi mesyuarat dan persidangan yang telah diluluskan oleh Jemaah Menteri dan pegawai pengawal digalakkan untuk melibatkan atau mewakilkan kehadiran ke mesyuarat atau persidangan tertentu kepada duta/Ketua Perwakilan Malaysia di negara berkenaan atau negara yang berhampiran, tanpa penyertaan pegawai dari Malaysia ataupun penyertaan secara dalam talian,” katanya.

Beliau berkata, kekerapan perjalanan maksimum atas tugas rasmi ke luar negara yang dibenarkan dalam tempoh setahun adalah tiga kali bagi Ketua Setiausaha/ Timbalan Ketua Setiausaha/ Ketua Jabatan/ Ketua Agensi, manakala dua kali setahun bagi lain-lain pegawai.

Sementara itu, Asri berkata pembelian dan perolehan barangan serta bahan import bagi perolehan baharu tidak dibenarkan kecuali barangan tersebut tidak terdapat dari sumber tempatan dan keperluan memperolehinya melalui import benar-benar mendesak dan sangat penting.

“Bagaimanapun, kementerian/ jabatan/ agensi perlu mendapatkan kelulusan MOF terlebih dahulu,” katanya.

Menurutnya, semua badan berkanun dan syarikat subsidiari hendaklah memberi keutamaan kepada pelaburan domestik.

“Sebarang pelaburan yang melibatkan pengaliran wang ke luar negara, tidak termasuk yang telah mempunyai komitmen, kontrak serta jadual pembayaran, hendaklah mendapat kelulusan MOF,” katanya.


Pelawa PAS berdamai, tanda kerajaan perpaduan gagal raih sokongan Melayu

Tindakan Perdana Menteri, Datuk Seri Anwar Ibrahim dan pemimpin veteran DAP, Lim Kit Siang yang mempelawa PAS untuk berdamai menunjukkan kerajaan perpaduan sudah kehabisan strategi untuk memikat sokongan Melayu.

Ketua Pegawai Eksekutif Iris Institute, Syed Ahmad Israa’ Syed Ibrahim berkata Anwar menyedari hakikat mereka kehilangan sokongan Melayu terutama di kawasan luar bandar yang beralih kepada Perikatan Nasional (PN) pada Pilihan Raya Umum ke-15 (PRU-15) lalu.

“Saya setuju sekiranya berlaku perbincangan untuk PAS sertai usaha sama Pakatan Harapan (PH) dan Barisan Nasional (BN), maknanya kerajaan sudah hilang strategi nak pikat sokongan Melayu.

“Berdasarkan kepada PRU dulu, pengundi Melayu sebenarnya jelas dalam memberikan undi yang mana mereka mahukan orang-orang yang betul boleh membela nasib bangsa dan apa yang jelas termaktub dalam Perlembagaan seperti Islam dan hak Melayu,” katanya, lapor MalaysiaNow.

Katanya lagi, sekiranya PAS beralih arah untuk bersama kerajaan, parti itu juga mungkin tidak dapat mengubah situasi ini disebabkan komposisi dalam kerajaan yang dilihat bermasalah.

“Jika berlaku (kerjasama PAS dan kerajaan), mungkin pengundi Melayu pula akan kecewa dan akan tarik sokongan kepada mana-mana parti termasuk PAS, PH dan UMNO,” katanya.

Anwar sebelum ini menghulurkan salam perdamaian kepada PAS melalui Ahli Jawatankuasa PAS Pusat, Nik Abduh Nik Abdul Aziz di mana Anwar didakwa memaklumkan hasrat untuk menjalin semula hubungan baik dengan pemimpin parti Islam itu termasuk Tan Sri Abdul Hadi Awang.

Ia disusuli kenyatan Kit Siang yang mencadangkan kerajaan perpaduan bekerjasama dengan  PAS menjelang PRN akan datang demi menyokong titah Yang di-Pertuan Agong bahawa Malaysia memerlukan kestabilan politik.

Sementara itu, pemerhati politik, Zin Mahmud menjangkakan isu kalimah Allah yang hangat dibincangkan baru-baru ini juga mungkin bakal memburukkan lagi persepsi terhadap kerajaan yang boleh menyebabkan sokongan Melayu semakin merosot.

Malah, katanya, isu itu kini dianggap sebagai ‘peluru percuma’ kepada PN menjelang pilihan raya negeri (PRN) yang bakal berlangsung di enam negeri tidak lama lagi.

“Ini memang akan kurangkan lagi sokongan orang Melayu terhadap kerajaan. Malah, ia ibarat peluru percuma bagi PN,” katanya.

Sebelum ini, Kerajaan Malaysia dan Kementerian Dalam Negeri (KDN) menarik balik rayuan terhadap keputusan Mahkamah Tinggi pada 2021 yang membenarkan permohonan semakan kehakiman seorang penganut agama Kristian dari Sarawak, Jill Ireland untuk menggunakan kalimah ‘Allah’ dalam pembelajaran agamanya.

Pada 10 Mac 2021, Hakim Nor Bee Ariffin memutuskan kalimah Allah boleh digunakan dalam penerbitan bahan agama Kristian bagi tujuan pembelajaran namun tertakluk pada syarat-syarat tertentu.

Dalam keputusannya, Hakim Nor Bee berkata arahan KDN pada 5 Disember 1986 bahawa larangan penggunaan kalimah ‘Allah’, ‘Baitullah’, ‘Solat’ dan ’Kaabah’ ke atas orang bukan Islam menyalahi undang-undang dan tidak rasional.

Keputusan itu mendapat kritikan dan bantahan pelbagai pihak yang menuntut kerajaan meneliti kembali keputusan tersebut termasuk Majlis Agama Islam Selangor (MAIS) dan bekas mufti Wilayah Persekutuan Zulkifli Mohamad Al-Bakri.

Kemudian, Anwar yang juga Pengerusi Pakatan Harapan (PH) ketika diasak menjelaskan keputusan itu berkata keputusan mahkamah itu adalah khusus untuk negeri Sarawak yang tidak terpakai untuk negeri lain di negara ini.

Namun begitu, Syed Ahmad Israa’ menganggap kenyataan itu adalah pelik apabila isu tersebut bukan sekadar tertumpu kepada Sarawak tetapi berlaku di Semenanjung yang mana ia diputuskan mahkamah meliputi seluruh Malaysia.

“Ini akan menjadi satu ujian litmus sama ada konsisten atau tidak ketegasan kerajaan sedia ada dengan sesuatu yang diputuskan melalui proses dan polemik yang panjang serta cukup jelas. Jadi agak peliklah berlaku flip-flop seperti ini dalam pihak kerajaan,” katanya.

Hari ini, Anwar bercakap kepada Dewan Rakyat, keputusan menarik rayuan itu dibuat bagi mengelak percanggahan dengan ketetapan yang dibuat Majlis Raja-Raja iaitu bukan Islam tidak dibenarkan menggunakan kalimah Allah kecuali di Sabah dan Sarawak.


Bogel, kencing depan orang, apa nak malu. Itu budaya Najib dan BN, kata Tun M

Bekas Perdana Menteri Tun Dr Mahathir Mohamad mempersoalkan sama ada rakyat Malaysia boleh menerima budaya berbogel dan kencing di hadapan orang lain, terutama pemimpin dunia yang datang ke negara ini.

Menggunakan kiasan menyindir budaya ‘Malu Apa Bossku’ yang sinonim dengan Datuk Seri Najib Razak, Ahli Parlimen Langkawi itu berkata bangsa manusia mempunyai tamadun yang menunjukkan ada sesuatu yang tidak boleh dilakukan.

“Saya harap rakyat Malaysia akan alih daripada budaya yang dibawa oleh Najib Abdul Razak ini iaitu kita tak perlu malu. Apa nak malu.. pemimpin kita curi duit tak apa. Buat apa pun tak apa, bogel pun tak apa, kencing depan orang pun tak apa.

“Kita sudah terpesong dengan satu hujah yang dibawa oleh parti lawan iaitu yang dibawa oleh Barisan Nasional (BN) dan Najib yang berkata bahawa kita tak perlu malu,” katanya pada sidang media melancarkan Aspirasi Parti Pejuang Tanah Air (Pejuang) Johor sempena Pilihan

Dr Mahathir juga mengajak rakyat Malaysia supaya berfikir mengenai budaya tidak perlu malu itu sehinggakan jika ada yang mencuri pun tidak dianggap satu kesalahan.

Memberi kiasan ‘Malu Apa Bossku’, beliau berkata:

“Tetapi fikirkanlah. Kita tak malu. Satu hari kita nak terima pelawat daripada negara luar. Pemimpin negara luar, presiden ataupun king. Bila sampai ke Malaysia, kita mesti ada barisan kehormatan… kita pun sambutlah.

“Pelawat datang dengan full uniform medal dengan selempang dan sebagainya dengan cukup lengkap tetapi pemimpin kita bogel. Cuma pakai kopiah saja.

“Kenapa bogel? Apa nak malu? Mungkin. Pemimpin kita pun biar tak apalah. Jadi inilah yang kita akan lihat. Pemimpin bogel kita akan kawad bersama dengan pelawat asing untuk memeriksa barisan kehormatan. Bila dia sudah berjalan dengan bogel bersama dengan pemimpin asing ini sampai ke separuh jalan kena hormat bendera.

“Entah macam mana pemimpin bogel ini nak terkencing… apa nak malu… kencing lah. Jadi sambil orang asing ini hormat bendera kita, pemimpin kita kencing. Sambil berdiri bogel, kencing. Nak malu apa. Inilah budaya yang dibawa oleh Najib.

“Budaya tak malu. Nak malu apa? Bogel pun tak apa. Nak kencing depan orang pun tak apa. Tak mandi lima belas hari. Pasal apa? Pemimpin… nak malu apa. Bossku pun tak apalah.

Inilah budaya yang dibawa oleh Datuk Seri Najib. Kita nak kembali kepada budaya asal kita. Kita hormat… tidak memalukan. Kita ingin lihat orang kita juga berpakaian cukup lengkap, bukan dengan nerbogel.

“Hari ni budaya bogel jadi tamadun, curi tak malu, penyangak jadi pun tak malu. Ini budaya parti BN, yang kita mahu ubah semula.”


RUU antilompat parti: Tiada sabotaj dalam kerajaan, kata Wan Junaidi

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar menafikan wujud ‘sabotaj politik’ dalam isu Rang Undang-Undang (RUU) antilompat parti yang gagal dibentang di sidang Dewan Rakyat, Isnin ini.

Sebaliknya, menurut beliau terdapat perbezaan pendapat, termasuk berkaitan istilah ‘lompat parti’ dan beberapa ciri-ciri RUU itu.

“Tidak ada sabotaj politik. Tak mungkin itu sabotaj politik. Rasanya perbezaan pendapat. Daripada sebahagian orang dalam kerajaan.

“Bukan tak setuju dengan undang-undang,tidak setuju dengan beberapa ciri dia. Beberapa ciri dia kena ubah,” katanya sambil menegaskan RUU itu Perdana Menteri Datuk Seri Ismail Sabri Yaakob akan mengumumkan tarikh sebenar selepas berbincang dengan Speaker Dewan Rakyat Tan Sri Azhar Harun.

Terdahulu beliau hadir pada mesyuarat Jawatankuasa Pemandu Transformasi dan Kestabilan Politik yang turut disertai blok pembangkang. Setiausaha Agung PKR Datuk Seri Saifuddin Nasution Ismail yang juga pengerusi bersama jawatankuasa itu turut hadir.

Wakil kerajaan dan blok pembangkang yang hadir termasuk Menteri Komunikasi dan Multimedia Tan Sri Annuar Musa; Ahli Parlimen Alor Gajah Datuk Seri Mohd Redzuan Md Yusof; Setiausaha Agung DAP yang juga Ahli Parlimen Seremban Anthony Loke Siew Fook; dan Ahli Parlimen Puchong Gobind Singh Deo.

Dalam kenyataan bersama selepas mesyuarat itu, Wan Junaidi dan Saifuddin berkata RUU Perlembagaan (Pindaan) berhubung Anti Lompat Parti akan dibentang, dibahas dan diluluskan, dalam satu lagi sidang khas Parlimen yang akan ditentukan kelak.

Bagaimanapun, sidang khas Parlimen yang dijadualkan pada 11 dan 12 April ini akan diteruskan seperti dirancang untuk membentang dan membahaskan Rang Undang-undang Perlembagaan (Pindaan) (No. 3) 2022.

“Kedua-dua pihak bersetuju untuk satu lagi sidang khas Parlimen diadakan bagi membentang, membahas dan meluluskan undang-undang berkaitan dalam masa terdekat, yang akan diumumkan oleh Perdana Menteri selaras dengan Peraturan 11(3) Peraturan-Peraturan Dewan Rakyat dan Dewan Negara.

“Kedua-dua pihak menyatakan komitmen akan memberi sokongan bagi membolehkan rang undang-undang ini mendapat majoriti dua pertiga dalam sidang khas Parlimen pada 11 dan 12 April ini,” menurut kenyataan itu.

Dalam mesyuarat itu juga, kedua-dua pihak bersetuju untuk memberi sokongan kepada pindaan Perlembagaan Persekutuan, melibatkan penggubalan punca kuasa di bawah Perkara 10, bagi memberi kuasa untuk penggubalan akta baharu berkaitan larangan Ahli Dewan Rakyat bertukar parti.

“Draf awal akta tersebut akan diedarkan untuk penelitian ahli Jawatankuasa Pemandu Tranformasi dan Kestabilan Politik sebelum sidang khas Parlimen pada 11 April,” menurut kenyataan itu.


Kes di empat negeri naik hari ini

Empat negeri hari ini merekodkan peningkatan kes baharu Covid-19 dalam tempoh 24 jam hingga 12 tengah hari tadi, menurut statistik Jabatan Kesihatan Negeri-Negeri malam ini.

Daripada empat negeri itu, Melaka merekodkan kes tertinggi sebanyak 396 berbanding 269 kes semalam, menjadikan kumulatif positif di negeri itu meningkat kepada 81,553.

Sehingga semalam, seramai 78,385 pesakit di negeri itu telah sembuh, 1,800 kes masih aktif, manakala 972 kes kematian dilaporkan.

Daripada jumlah kes aktif itu seramai 1,169 pesakit menjalani kuarantin di rumah; 565 ditempatkan di PKRC; 61 dimasukkan ke hospital; dan 5 dirawat di unit rawatan rapi (ICU) dengan dua daripadanya memerlukan alat bantuan pernafasan.

Sehingga semalam, seramai 717,680 atau 76.9 peratus populasi di negeri itu telah lengkap divaksinasi, manakala 724,344 atau 77.6 peratus lagi menerima sekurang-kurangnya satu dos.

Seramai 434,651 atau 46.6 peratus lagi menerima suntikan dos penggalak.

Sebanyak 15 kluster Covid-19 di negeri itu masih aktif dengan masing-masing tujuh kluster pendidikan serta tempat kerja, dan satu kluster komuniti.

Sementara itu, Sabah turut mencatat peningkatan kes harian apabila merekodkan 373 kes baharu hari ini, berbanding 267 semalam; diikuti Pulau Pinang (326 kes baharu, 245 semalam); dan Pahang (204 kes baharu, 190 semalam).

Selangor walaupun mencatatkan penurunan jangkitan harian sejak dua hari lalu, namun kekal merekodkan kes tertinggi dengan 1,269 kes baharu berbanding 1,328 semalam.


Simpanan KWSP meningkat tanda aras kesejahteraan hari tua

Kebenaran pengeluaran khas simpanan Kumpulan Wang Simpanan Pekerja (KWSP), pasti melegakan segmen masyarakat yang masih terkesan dari segi ekonomi, kehilangan pendapatan dan sedang membina semula kehidupan.

Bagaimanapun, Perdana Menteri Datuk Seri Ismail Sabri Yaakob ketika membuat pengumuman itu, turut merayu pencarum mengekalkan simpanan kecuali dalam keadaan benar-benar mendesak.

Hakikatnya, ia selari dengan realiti Malaysia memasuki kategori negara yang masyarakat semakin tua, iaitu warga emas melebihi tujuh peratus, sekali gus menyebabkan pengurusan ekonomi semakin kompleks.

Menurut Felo Kanan Social Welbeing Research Centre (SWRC), Universiti Malaya (UM), Oleh Dr Zulkiply Omar, jika dilihat dari aspek bebanan sosial, penuaan masyarakat meningkatkan perbelanjaan sosial kerajaan termasuk perbelanjaan kesihatan dan bantuan kewangan untuk mereka yang tidak mempunyai pendapatan persaraan mencukupi.

“Kita perlu mengambil iktibar negara membangun mempunyai masyarakat tua terpaksa berbelanja besar sebagai bantuan sosial untuk warga emas.

“Justeru, bagaimanakah strategi pembangunan ekonomi perlu dilaksanakan? Ringkasnya, galakkan pertumbuhan ekonomi berlandaskan produktiviti mengambil kira struktur demografi.

“Struktur pengeluaran ekonomi mesti selari struktur demografi. Teknologi pengeluaran perlu mengambil kira struktur buruh, lantas menggalakkan pertumbuhan produktiviti,” ujarnya.

Orang ramai perlu melihat simpanan dari dua perspektif, dari perspektif makro, ia penting untuk pertumbuhan ekonomi dengan menjana pelaburan dan bermakna ia perlu dikekalkan pada jumlah baik untuk menjamin pertumbuhan ekonomi mampan.

Dari perspektif mikro ekonomi, setiap individu menyimpan berlandaskan pendekatan kitaran hidup masing-masing.

Individu menyimpan sebahagian hasil pendapatan semasa zaman produktif untuk perbelanjaan hari tua ketika tidak lagi produktif. Tentu setiap individu mempunyai naluri berkelakuan sebegini dengan syarat mempunyai pendapatan lebihan daripada penggunaan perlu seperti makanan dan perumahan.

Namun, ramai tidak mempunyai disiplin dan kekuatan untuk melaksanakannya. Kebanyakan memerlukan sokongan institusi.

Kedua-dua perspektif, makro dan mikro, saling mengukuhkan. Simpanan adalah baik untuk individu dan ekonomi keseluruhan. Terdapat bukti empirikal mengenai kepentingan simpanan terhadap pertumbuhan dan kemajuan ekonomi.

“Kemajuan ekonomi merujuk kepada kesejahteraan sosial dan pertumbuhan ekonomi. Sekali lagi mengambil iktibar negara membangun, Malaysia perlu ada dasar keselamatan sosial baik untuk mengoptimumkan kesejahteraan sosial, terutama keselamatan pendapatan.

“Dasar keselamatan sosial komprehensif mempunyai elemen insurans dan bantuan. Insurans terletak di tangan individu, iaitu setiap orang menguruskan risiko pendapatan bersesuaian konsep simpanan untuk hari tua dari segi keselamatan pendapatan. Elemen bantuan terpulang kepada pemerintah. Bantuan diberi kepada golongan tidak berkemampuan untuk menguruskan risiko kehilangan pendapatan,” katanya.

Ringkasnya, jika dirujuk kepada pendapatan hari tua, ia pendapatan persaraan atau pencen. Individu mampu akan menyediakan pencen dengan menyimpan sebahagian pendapatan semasa alam pekerjaan. Golongan tidak mampu perlu dilindungi bantuan sosial seperti melalui kaedah pencen universal dibiayai sepenuhnya dana awam.

Dasar keselamatan pendapatan perlu mengimbangi antara elemen insurans dengan bantuan. Pembangunan institusi untuk menggalakkan individu menabung untuk hari tua perlu diberi keutamaan, iaitu melalui penyediaan platform sesuai untuk individu menabung mengikut pendapatan sendiri.

Kaedah popular melalui sistem potongan gaji bulanan pada kadar sesuai atau pelan pay as you go (PAYG). Ia menggalakkan produktiviti, iaitu sumber pertumbuhan ekonomi penting seperti dijelaskan.

Badan seperti KWSP berjaya menggembleng simpanan untuk pendapatan hari tua menggunakan PAYG, sekali gus menyokong kedua-dua perspektif pembangunan makroekonomi dan simpanan hari tua pencarum. Namun, ia perlu diperkukuhkan lagi dari segi liputan, iaitu membabitkan lebih ramai ahli termasuk golongan sektor informal. Penambahbaikan perlu dari segi penekanan pencapaian objektif ahli yang mesti mencukupi untuk kegunaan hingga akhir hayat.

Justeru, tanpa menafikan keperluan terdesak semasa lebih utama daripada simpanan hari tua, pencarum perlu membuat pertimbangan sewajarnya sebelum melakukan pengeluaran khas seperti dibenarkan kerajaan. Ini juga untuk mengekalkan kepentingan disiplin institusi dipupuk sekian lama. Pengorbanan disiplin mungkin akan memberi kesan lebih besar pada masa hadapan.

“Pada masa hadapan, desakan ketika ahli berhasrat membuat pengeluaran untuk kelangsungan hidup perlu diselesaikan dengan kaedah lain, iaitu elemen bantuan sosial.

“Golongan ini perlu diberi bantuan daripada alternatif bersesuaian seperti penggunaan dana awam yang mungkin boleh dijustifikasikan dengan penyaluran terus hasil cukai makmur,” katanya

Perlu diingat, inilah contoh kepentingan peningkatan produktiviti menjana pertumbuhan ekonomi. Peningkatan produktiviti menjamin pencapaian dividen demografi kedua maksimum. Seterusnya memberi ruang lebih luas untuk kerajaan melaksanakan bantuan sosial sebagai jaminan pendapatan rakyat.


Aktiviti sukan, rekreasi dibenar mulai esok tanpa sekatan status vaksinasi

Kementerian Belia dan Sukan (KBS) membenarkan semua jenis aktiviti sukan dan rekreasi tanpa sebarang had atau sekatan, termasuk status vaksinasi dan limitasi masa, mulai esok.

Perkara itu diumumkan oleh KBS hari ini menerusi siaran media soalan lazim Fasa Peralihan ke Endemik.

Menurut KBS, aktiviti berkumpulan seperti senamrobik, zumba, latihan taekwondo dan seumpamanya juga dibenarkan tanpa sebarang had atau kapasiti penyertaan, lapor Bernama.

Kehadiran penonton dan penyokong ke venue sukan dan rekreasi turut dibenarkan dengan penggunaan 100 peratus kapasiti ruang, yang bermakna tiada penjarakan fizikal diperlukan namun digalakkan dalam keadaan tidak memakai pelitup muka.

Pemakaian pelitup muka juga dikecualikan di kawasan terbuka dan ketika melakukan aktiviti sukan di dalam kawasan tertutup. Bagaimanapun, ia diwajibkan ketika tidak melakukan sebarang aktiviti bersukan di kawasan tertutup.

Menurut KBS, imbasan kod QR MySejahtera juga tidak diwajibkan ketika memasuki premis atau venue sukan dan rekreasi manakala premis pula dibenarkan beroperasi tanpa had masa mengikut syarat lesen atau permit.

Bagaimanapun, pihak pengurusan premis perlu menyemak status risiko pelanggan mereka di dalam aplikasi itu, dengan individu berstatus risiko tinggi iaitu kes positif COVID-19 dan individu yang diberikan arahan pengasingan di rumah (HSO) tidak dibenarkan memasuki premis atau venue sukan dan rekreasi.

Penganjuran kejohanan, pertandingan serta acara sukan dan rekreasi di peringkat domestik dan antarabangsa juga dibenarkan tetapi perlu kebenaran Pejabat Pesuruhjaya Sukan (PPS) kecuali bagi acara berskala kecil melibatkan peringkat komuniti.

Garis panduan permohonan penganjuran boleh diakses di laman sesawang https://pps.kbs.gov.my/my, manakala permohonan boleh dikemukakan secara dalam talian di pautan https://erosa.kbs.gov.my/ks_user/login.php.


Suami Zeti nafi terima rasuah

Datuk Dr Tawfiq Ayman, suami bekas Gabenor Bank Negara Malaysia (BNM) Tan Sri Zeti Akhtar Aziz hari ini menafikan dakwaan rasuah terhadapnya oleh bekas pegawai bank Goldman Sachs iaitu Tim Leissner pada prosiding perbicaraan yang dikaitkan dengan 1Malaysia Development Berhad (1MDB) di New York, Amerika Syarikat.

Menerusi kenyataan yang dikeluarkan kepada media, Tawfiq meluahkan rasa terkejut beliau terhadap dakwaan Leissner itu yang telah dilaporkan oleh media, lapor Bernama.

“Saya tidak kenal Leissner atau Roger Ng Chong Hwa dan tidak pernah bertemu atau berkomunikasi dengan mereka. Saya ingin menegaskan bahawa sepanjang hidup saya, saya tidak pernah menerima rasuah daripada sesiapa.

“Berhubung prosiding yang berjalan di New York ketika ini, saya telah dinasihat agar tidak membuat kenyataan lanjut kerana ia mungkin bersifat subjudis.

“Kami akan mendapatkan nasihat perundangan mengenai langkah seterusnya berhubung kenyataan yang telah dbuat terhadap saya,” katanya.

Kenyataan itu, yang dikeluarkan oleh peguamnya daripada Tetuan Jagjit Ariff & Co, telah disahkan oleh rakan kongsi firma guaman berkenaan Wan Muhd Ariff Ameer.

Roger Ng telah diekstradisi ke New York pada Mei 2019 untuk berdepan pertuduhan Jabatan Kehakiman AS berhubung skandal 1MDB.

Semalam, dilaporkan bahawa keterangan Leissner telah menyebut perihal rasuah membabitkan suami seorang bekas gabenor BNM.


Kalau Zahid buat tak betul saya kata tak betul. Saya bukan ‘yes man’: KJ

Calon Barisan Nasional (BN) yang meminta kerusi Parlimen Sungai Buloh daripada MIC setelah UMNO tidak memberinya tempat bertanding dalam Pilihan Raya Umum Ke-15 (PRU-15) kali ini, Khairy Jamaluddin berkata beliau bukanlah ‘yes man’ kepada Pengerusi BN, Datuk Seri Ahmad Zahid Hamidi.

Menurut Menteri Kesihatan kerajaan sementara itu, beliau tegas mengkritik sesuatu perkara secara terbuka, biarpun ia mungkin tidak disenangi kepemimpinan parti.

Khairy berkata beliau pemimpin yang berprinsip, selain lebih gemar untuk menjadi ‘Sungai Buloh man’, berbanding ‘yes man’.

“Saya dalam parti (BN/UMNO) bukan ‘yes man’. Saya ada prinsip. Presiden saya (Zahid) marah saya tiap-tiap hari… sebab saya cakap tak betul, kalau benda (dibuat) itu tak betul.

“Kalau tak bagus, saya cakap tak bagus,” katanya ketika berucap di hadapan komuniti Cina dan India di Kampung Baru Sungai Buloh, malam ini, menurut BH.

“Masyarakat Cina ada pepatah, tak kira kucing itu hitam atau putih. Tak kira biru (BN) atau merah (Pakatan Harapan), janji kucing itu boleh tangkap tikus. Biar kucing (yang dipilih) itu boleh tangkap tikus (selesaikan isu). Saya akan lawan.”

Sementara itu, Khairy maklum dengan keluhan penduduk yang mempersoal sama ada Ahli Parlimen mampu menyelesaikan masalah, terutama berkaitan bidang kuasa pihak berkuasa tempatan (PBT) dan kerajaan negeri.

Namun, Khairy mengingatkan pengundi Sungai Buloh yang beliau mempunyai hampir lima juta pengikut di semua laman media sosialnya, selain menegaskan setiap isu dibangkitkan di platform itu pasti akan menarik perhatian umum.

“Ada orang kata Ahli Parlimen tak boleh buat apa-apa. Ini kuasa majlis (PBT). Ini kuasa kerajaan negeri. Tetapi saya boleh ‘bising’, boleh cakap. Kalau pilih wakil rakyat, pilih yang tak ada suara, tak bagus.

“Bukan saya dabik dada ada lima juta pengikut. Kalau penduduk Kampung Baru Sungai Buloh tak puas hati, saya letak situ (di laman media sosial). Biar lima juta orang baca, majlis (PBT) takut dan buat sesuatu,” katanya.


Covid-19 : Kes mingguan meningkat lebih 57%, kata Dr Noor Hisham

JANGKITAN kes Covid-19 di negara ini menunjukkan peningkatan 57.3% dengan 26,616 kes direkodkan pada Minggu Epidemiologi ke-44 (ME 44/2022) dari 30 Oktober hingga 5 November

Ketua Pengarah Kesihatan Tan Sri Dr Noor Hisham Abdullah berkata bilangan kes tempatan Covid-19 pada ME 44 meningkat daripada 16,890 kes kepada 26,577 iaitu peningkatan 57.4%.

“Purata kes aktif setiap hari bagi ME 44 meningkat sebanyak 18.4% daripada 28,252 kes kepada 33,449 berbanding ME sebelumnya.

“Kumulatif kes baharu sebanyak 4,923,538, kes sembuh 4,850,491, kes kematian 36,493 dan kluster 7,104 kluster dengan 21 kluster masih aktif,” katanya dalam satu kenyataan hari ini.

Tambahnya, bilangan kes kematian pada ME 44 meningkat 45 peratus iaitu 20 kes kepada 29 kes.

Berkait kemasukan pesakit ke hospital dan Pusat Rawatan Covid-19 Berisiko Rendah (PKRC) awam bagi setiap 100,000 penduduk pula, Dr Noor Hisham berkata secara keseluruhannya meningkat 26.1%.

Katanya jumlah kemasukan bagi kategori satu (tidak bergejala) dan kategori dua (bergejala), meningkat sebanyak 39.4%.

Selain itu, jumlah kemasukan bagi kategori tiga (mempunyai radang paru-paru), empat (perlu bantuan oksigen) dan lima (perlu bantuan pernafasan) juga meningkat 37.4%.

Katanya, susulan trend peningkatan kes harian serta kemasukan ke hospital, ICU dan penggunaan alat bantuan pernafasan, KKM menasihatkan orang ramai agar mamakai pelitup muka dengan betul di Kawasan orang ramai serta sesak.

Beliau juga menasihatkan orang ramai agar melakukan ujian Covid-19 sekiranya bergejala sebelum menyertai aktiviti berkumpulan selain mengamalkan kebersihan diri.


PH perlu tolak pengkhianat, kata Loke

Selepas Lim Guan Eng, kini seorang lagi pemimpin DAP tidak bersetuju dengan cadangan agar Pakatan Harapan (PH) bergabung dengan mana-mana pihak yang boleh memberi kemenangan dalam Pilihan Raya Negeri (PRN) Melaka akan datang.

Anthoy Loke yang merupakan Setiausaha Organisasi DAP berkata, PH perlu menolak pengkhianat dan DAP juga telah nyatakan perkara itu dalam mesyuarat Majlis Presiden PH.

“Itu pandangan peribadi Tian Chua. Pendirian DAP telah dinyatakan secara jelas dalam mesyuarat Majlis Presiden PH.

“PH perlu berkempen berdasarkan dasar bersama kita dan rekod pencapaian sepanjang 22 bulan mentadbir Melaka di bawah pimpinan bekas ketua menteri Adly Zahari.

“PH perlu menolak pengkhianat. Noktah,” kata Loke menulis di Facebook.

Loke berkata demikian sebagai mengulas kenyataan Naib Presiden PKR, Tian Chua yang meminta PH mempertimbangkan untuk menerima empat Ahli Dewan Undangan Negeri (ADUN) yang menarik sokongan terhadap Datuk Sulaiman Md Ali sebagai Ketua Menteri Melaka.

Menurut Tian Chua, ia merupakan taktik yang boleh memberi kemenangan kepada PH.

Malah Pengerusi PH yang juga Presiden PKR, Datuk Seri Anwar Ibrahim turut memberi isyarat bakal menerima empat ADUN berkenaan kerana PH kini sedang menimbang secara teliti dengan mengambilkira pandangan semua pihak sebelum keputusan dimuktamadkan.


Tangguh pemilihan UMNO, peluang Zahid jadi PM baharu lebih cerah

Keputusan pemilihan UMNO ditangguhkan yang dimuktamadkan semalam memberi peluang lebih cerah kepada Presidennya, Datuk Seri Ahmad Zahid Hamidi untuk menjadi Perdana Menteri (PM) baharu selepas pilihan raya umum ke-15 (PRU-15) nanti.

UMNO semalam memuktamadkan keputusan menangguhkan pemilihan selepas meluluskan usul pindaan Perlembagaan partinya dengan pemilihan parti hanya akan diadakan enam bulan selepas PRU-15 diadakan.

Penganalisis politik melihat langkah tersebut akan memberi pengaruh dan kuasa lebih besar kepada Zahid untuk menjadi PM selepas PRU-15, ia meskipun Majlis Tertinggi (MT) UMNO sudah mencalonkan Naib Presiden, Datuk Seri Ismail Sabri Yaakob sebagai calon PM mereka sebelum ini.

Masa depan Ismail Sabri sebagai PM belum terjamin walaupun MT sudah mencalonkannya memandangkan kuasa seorang Presiden lebih besar berbanding Naib Presiden, malah keputusan untuk mencalonkan seseorang menjadi PM selepas PRU-15 juga sebenarnya ditentukan oleh seorang Presiden parti.

Penganalisis politik, Oh Ei Sun dari Institut Hal Ehwal Antarabangsa Singapura menyifatkan keputusan yang dibuat oleh UMNO semalam akan memberi laluan selesa kepada Zahid dan kemenangan yang besar diraih UMNO akan menyebabkan sokongan ahli UMNO kepada Presiden lebih kuat selepas PRU-15 nanti.

“UMNO akan menang agak besar (pada PRU) kali ini, jadi semua ahli Parlimen baharu UMNO ini akan setia kepada Zahid dan puak arus perdana UMNO,” katanya dipetik laporan FMT.

Jelasnya, langkah tersebut menunjukkan terdapat kumpulan dalam UMNO yang tidak menyenangi Ismail Sabri dan berkemungkinan jawatan PM yang disandangnya bakal digantikan selepas PRU-15 nanti.

“Ini bermakna tempoh Ismail pada dasarnya sudah dihitung. Mereka tidak menyenanginya, secara terang-terangan.

“Jadi, mereka mungkin menggantikannya, sama ada antara mereka sendiri atau seseorang yang mereka sukai pada suatu ketika,” katanya lagi.

Semalam, UMNO sebulat suara mengundi untuk meminda perlembagaan parti bagi membolehkan pemilihan parti ditangguhkan sehingga 18 bulan, atau sehingga enam bulan selepas PRU.

Pemilihan parti itu, untuk penggal 2021-2023, sudah ditangguhkan dari 30 Jun 2021 dan sepatutnya diadakan menjelang 30 Disember tahun ini.

Penangguhan selanjutnya, yang perlu diluluskan Jabatan Pendaftaran Pertubuhan (RoS), akan menyaksikan Zahid kekal sebagai Presiden UMNO dan pengerusi Barisan Nasional (BN), untuk menentukan calon pada PRU-15 nanti.

Selain itu, Zahid juga memegang kuasa besar dalam UMNO kerana watikah setiap calon yang akan bertanding perlu disahkan oleh seorang Presiden parti.ced


Peluang cerah Ismail Sabri tanding Presiden, pulih maruah UMNO

Susulan sokongan kuat diterima Naib Presiden UMNO, Datuk Seri Ismail Sabri Yaakob yang menolak Pilihan Raya Umum Ke-15 (PRU15) diadakan lebih awal, membuka peluang kepadanya untuk bertanding jawatan Presiden pada pemilihan parti itu.

Ismail Sabri yang dilantik menjadi Perdana Menteri (PM) kesembilan dengan sokongan majoriti Ahli Parlimen (MP) Perikatan Nasional (PN) dan Barisan Nasional (BN), termasuk UMNO, kini boleh memikirkan strategi seterusnya bersama ‘team’ beliau untuk merebut jawatan itu daripada Datuk Seri Ahmad Zahid Hamidi.

Ianya juga membuka peluang kepada Datuk Seri Hishammuddin Hussein, Khairy Jamaluddin, Datuk Seri Shahidan Kassim, serta Datuk Seri Nazri Aziz dan beberapa pemimpin lain untuk kembali memimpin UMNO.

Pemimpin pergerakan Wanita UMNO yang rapat dengan Ismail Sabri juga sekarang ini boleh memikirkan langkah untuk bertanding merebut kerusi Ketua Wanita yang kini disandang Datuk Seri Noraini Ahmad, yang rapat dengan Zahid.

Sebelum ini, ketika merasmikan secara serentak mesyuarat Pemuda, Wanita dan Puteri UMNO Bahagian Bera, Ismail Sabri menjelaskan beliau tidak akan tergesa-gesa untuk mengadakan PRU15 kerana masih terdapat banyak ‘urusan yang belum selesai’.

Ini termasuk mengemudi negara keluar daripada krisis pandemik Covid-19 dan menjamin kestabilan politik.

Bukan berniat mengekalkan kuasa PM yang ada sekarang ini, sebaliknya beliau mahu memastikan keperluan rakyat termasuk luar bandar terbela, selain memastikan UMNO melakukan persiapan secukupnya bagi memastikan kemenangan.

Hasrat beliau untuk tidak mengadakan PRU15 lebih awal, menyanggah keputusan Majlis Tertinggi (MT) UMNO yang mahu ianya diadakan sebelum pemilihan parti, susulan UMNO/BN menang besar pada Pilihan Raya Negeri (PRN) Melaka, 20 November lalu.

Timbalan Pengerusi BN yang juga Timbalan Presiden UMNO, Datuk Seri Mohamad Hasan dilaporkan berkata, PRU15 wajar diadakan dalam masa terdekat dengan mengambil kira sentimen rakyat ketika ini yang dilihat memihak kepada BN.

Namun, Ismail Sabri menolak kenyataan itu sebaliknya berkata kemenangan BN pada PRN Melaka baru-baru ini tidak boleh dijadikan tanda aras bagi kemenangan BN di seluruh negara dalam PRU15.

Ini kerana undi popular BN dalam PRN berkenaan hanya meningkat 0.88 peratus dan kira-kira 65 peratus keluar mengundi serta ramai penyokong parti lain tidak keluar mengundi.

Keputusan Ismail Sabri menolak PRU15 lebih awal juga mendapat sokongan rakyat yang sekarang ini berdepan dengan krisis kehidupan susulan pandemik Covid-19 yang belum berkesudahan.

Rancangan mengakhiri pandemik dengan endamik pula terbantut susulan penularan varian baharu Omicron yang lebih pantas menular berbanding varian Delta.

Oleh kerana PRU15 tidak akan diadakan dalam masa terdekat atau sehingga tamat penggal Parlimen pada 2023, bermakna pemilihan UMNO bagi penggal 2021/2023 perlu diadakan selewat-lewatnya November tahun depan.

Ini bermakna kedudukan Ismail Sabri sebagai PM sekarang ini yang turut disokong kuat PN, masih selamat, kecuali jika Zahid mengulangi pengkhianatannya yang pernah dilakukan terhadap Kerajaan PN dahulu.

Zahid boleh berpakat dengan beberapa MP UMNO yang menjadi pengikut setianya, termasuk Noraini, selain bantuan cikgunya Datuk Seri Anwar Ibrahim, untuk menarik sokongan terhadap Ismail Sabri, sekali gus menyebabkan kerajaan Ismail Sabri jatuh.

Tapi beranikah Zahid bertindak demikian dalam keadaan beliau sekarang ini sedang berdepan puluhan tuduhan di mahkamah kerana melakukan jenayah, termasuk rasuah?

Belum pernah berlaku dalam sejarah negara pemimpin nombor satu UMNO berdepan tuduhan jenayah ketika masih dalam tempoh memegang jawatan.

Datuk Seri Najib Razak yang disabitkan kesalahan oleh Mahkamah Tinggi dan dijatuhi hukuman penjara dan denda dalam kes SRC International pun, didakwa di mahkamah setelah meletak semua jawatan.

Apapun, sebagai PM, Ismail Sabri harus bijak mengambil kesempatan sekarang ini menyusun strategi untuk bertanding merebut jawatan Presiden, manakala Hishammuddin pula bagi kerusi  Timbalan, disusuli dengan kerus-kerusi Naib Presiden serta MT.


MB Selangor bidas orang kanan Anwar, cabar tunjuk bukti penipuan pemilihan

Orang kanan Datuk Seri Anwar Ibrahim yang tewas dalam pemilihan Ketua Cabang Gombak dibidas Menteri Besar Selangor Datuk Seri Amirudin Shari kerana membuat tuduhan kononnya berlaku penipuan dalam pemilihan parti baru-baru ini.

Amirudin yang juga Pengerusi PKR Selangor mencabar bekas pembantu Presiden PKR itu, Farhash Wafa Salvador Rizal Mubarak supaya mengemukakan bukti dakwaan undi meragukan pada Pemilihan PKR 2022 baru-baru ini.

Menurutnya, Farhash perlu mengemukakan bukti kepada JPP supaya dakwaan yang dibuat itu berasas dan bukan sekadar propaganda.

“Farhash perlu buktikan, saya tak tahu kerana saya tak terlibat dalam teknikal dan jawatankuasa JPP

“Saya sah seorang yang bertanding, tidak adil untuk saya mengatakan teknikalnya betul atau tidak, ” katanya dipetik laporan Sinar Harian.

Farhash sebelum ini mendakwa proses undian PKR Gombak terdapat unsur meragukan.

Sementara itu, Amirudin yang menang kerusi Ketua Cabang Gombak berkata, beliau terkejut dengan kemenangan besar di peringkat cabang dan pusat.

“Ini menunjukkan bahawa kepercayaan orang Gombak lebih majoriti kepada saya,” katanya.

Terdahulu, Farhash yang kalah kepada Amirudin mempertikai percanggahan dalam pemilihan PKR baru-baru ini dengan mendakwa ada undi yang “hilang” khususnya bagi jawatan timbalan presiden.


WHO terbit pelan strategi, tindak balas baharu tangani Covid-19

Pertubuhan Kesihatan Sedunia mengeluarkan pelan terkini untuk Covid-19, sambil mencadangkan strategi utama yang, jika dilaksanakan pada 2022, akan membolehkan dunia menamatkan fasa kecemasan wabak itu.

Pelan itu termasuk tiga kemungkinan senario bagaimana virus itu mungkin berkembang pada tahun akan datang.

“Berdasarkan apa yang kita ketahui sekarang, senario yang paling berkemungkinan ialah virus Covid-19 terus berkembang, tetapi keterukan penyakit yang ditimbulkannya berkurangan dari semasa ke semasa apabila imuniti meningkat susulan vaksinasi dan jangkitan,” kata Ketua Pengarah WHO, Tedros Adhanom Ghebreyesus.

Bagaimanapun, beliau memberi amaran bahawa lonjakan berkala dalam jangkitan dan kematian mungkin berlaku apabila imuniti berkurangan.

Mengenai dua lagi senario berpotensi, Dr Tedros berkata sama ada varian yang kurang teruk akan muncul dan penggalak atau formulasi vaksin baharu tidak akan diperlukan, atau varian yang lebih ganas akan muncul dan perlindungan daripada vaksinasi atau jangkitan terdahulu akan berkurangan dengan cepat.

Pelan Kesediaan Strategik dan Tindak Balas yang dikemas kini menetapkan pelarasan strategik yang perlu dilakukan oleh setiap negara untuk menangani pemacu penularan Sars-CoV-2, mengurangkan kesan Covid-19 dan menamatkan kecemasan global.

Ini adalah pelan ketiga dikeluarkan WHO dan berkemungkinan akan menjadi yang terakhir, kata Dr Tedros.

Laporan pertama dikeluarkan pada Februari 2020, pada permulaan wabak itu. – Reuters


Bursa Malaysia ditutup rendah, kaunter rugi atasi untung: Laporan

Bursa Malaysia susut daripada kenaikan sebelumnya untuk ditutup rendah hari ini susulan aktiviti pengambilan untung terutamanya dalam saham permodalan besar, kata seorang peniaga.

Pada 5 petang, FTSE Bursa Malaysia KLCI (FBM KLCI) turun 3.78 mata kepada 1,429.61 daripada paras penutup 1,433.39 pada Isnin, menurut laporan Bernama.

Indeks petunjuk pasaran itu dibuka rendah turun 1.15 mata kepada 1,432.24 dan bergerak antara paras 1,426.63 dan 1,432.83 sepanjang hari dagangan.

Suasana pasaran negatif apabila kaunter rugi mengatasi kaunter untung sebanyak 439 berbanding 417, manakala 402 kaunter tidak berubah, 967 tidak diniagakan dan 30 yang lain digantung.

Jumlah dagangan turun kepada 2.62 bilion unit bernilai RM1.73 bilion daripada 3.38 bilion unit bernilai RM1.63 bilion.

Naib presiden penyelidikan ekuiti Rakuten Trade Sdn Bhd Thong Pak Leng berkata aktiviti pengambilan untung muncul selepas kenaikan kukuh pada Isnin dan ini dilihat sebagai positif kerana ia membolehkan pasaran mencerna situasi aliran meningkat baru-baru ini.

“Kami mengunjurkan FBM KLCI diniagakan tinggi dalam jajaran 1,425-1,440 bagi tempoh berbaki minggu ini,” katanya kepada Bernama.

Thong juga berkata indeks utama serantau ditutup kebanyakannya tinggi hari ini manakala para pelabur memantau rapat peningkatan harga minyak mentah yang mungkin boleh menyebabkan inflasi melonjak.

Dalam kalangan kaunter wajaran tinggi, Maybank turun satu sen kepada RM8.66, Public Bank tidak berubah pada RM4, Petronas Chemicals dan TNB setiap satu meningkat satu sen masing-masing kepada RM7.22 dan RM9.25 dan CIMB naik tiga sen kepada RM5.33.

Dalam kalangan kaunter cergas, Fitters dan Vinvest tidak berubah masing-masing pada lapan sen dan 20.5 sen, Reach Energy turun dua sen kepada 5.5 sen, Pesona Metro berkurangan 1.5 sen kepada 23 sen dan Computer Forms jatuh setengah sen kepada 22.5 sen.

Di papan indeks, Indeks FBM Emas susut 8.82 mata kepada 10,492.64, Indeks FBMT 100 jatuh 13.25 mata kepada 10,176.0 dan Indeks FBM Emas Shariah berkurangan 17.06 mata kepada 10,794.61.

Indeks FBM 70 melonjak 38.72 mata kepada 13,644.88 dan Indeks FBM ACE naik 17.81 mata kepada 5,329.93.

Mengikut sektor, Indeks Perkhidmatan Kewangan turun 20.59 mata kepada 15,779.50, Indeks Produk dan Perkhidmatan Perindustrian naik 0.10 mata kepada 173.16, Indeks Perladangan susut 71.66 mata kepada 6,707.58 dan Indeks Tenaga menambah 9.94 mata kepada 875.70.

Jumlah dagangan Pasaran Utama berkurangan kepada 1.87 bilion unit bernilai RM1.49 bilion berbanding 2.33 bilion saham bernilai RM1.38 bilion pada Isnin.

Jumlah dagangan waran meningkat kepada 245.32 juta unit bernilai RM46.46 juta daripada 239.97 juta unit bernilai RM40 juta.

Jumlah dagangan Pasaran ACE turun kepada 507.12 juta saham bernilai RM194.12 juta daripada 806.14 juta saham bernilai RM212.17 juta.

Kaunter produk dan perkhidmatan pengguna menyumbang 268.28 juta saham yang diniagakan di Pasaran Utama, produk dan perkhidmatan perindustrian (533.19 juta); pembinaan (133.04 juta); teknologi (19.84 juta); SPAC (sifar), perkhidmatan kewangan (54.53 juta); hartanah (183.11 juta); perladangan (25.48 juta); REITs (7.5 juta), dana tertutup (sifar); tenaga (294.03 juta); penjagaan kesihatan (102.17 juta); telekomunikasi dan media (42.48 juta); pengangkutan dan logistik (20.41 juta) dan utiliti (38.83 juta).


PRN Johor: SPRM buka empat bilik gerakan

Suruhanjaya Pencegahan Rasuah Malaysia (SPRM) hari ini melancarkan empat bilik gerakan di seluruh Johor, bagi membolehkan orang ramai menyalurkan maklumat serta aduan berkaitan perbuatan rasuah dan salah guna kuasa pada Pilihan Raya Negeri (PRN) Johor.

SPRM dalam kenyataan hari ini memaklumkan, kesemua bilik gerakan tersebut beroperasi dari 8 pagi hingga 12 tengah malam, sepanjang tempoh PRN berkenaan, lapor Bernama.

Menurut kenyataan itu, bilik gerakan itu terletak di Pejabat SPRM Johor, Pejabat SPRM Cawangan Batu Pahat, Pejabat SPRM Cawangan Kluang dan Pejabat SPRM Cawangan Segamat.

Orang ramai juga boleh menyalurkan sebarang aduan rasuah dan salah guna kuasa melalui aplikasi Whatsapp di talian 010-8414384, atau menerusi emel [email protected].

SPRM turut mengingatkan semua calon dan parti politik yang bertanding, agar tidak melakukan sebarang aktiviti yang boleh melanggar undang-undang dan peraturan pilihan raya selaras dengan Akta SPRM 2009 dan Akta Kesalahan Pilihan Raya 1954 (Pindaan 2012).

Hari ini adalah penamaan calon bagi PRN Johor manakala hari pengundian ditetapkan pada 12 Mac depan.


Tak guna jadi TPM kalau tiada kuasa lulus projek

Jawatan timbalan perdana menteri (TPM) untuk Sabah dan Sarawak yang dicadangkan itu perlu mempunyai kuasa untuk meluluskan projek pembangunan atau peruntukan tertentu.

Setiausaha Agung Gabungan Parti Sarawak (GPS), Datuk Seri Alexander Nanta Linggi berkata kuasa lebih signifikan berbanding jawatan semata-mata.

“Sekiranya ada jawatan itu (TPM) nanti, ia mesti ada portfolio tertentu yang boleh beri keberkesanan pada jawatan itu untuk kebaikan Sabah dan Sarawak,” katanya selepas menghadiri majlis angkat sumpah setiausaha politik kepada Premier Sarawak di Kuching, lapor FMT.

Baru-baru ini, Pengerusi Barisan Nasional (BN), Datuk Seri Ahmad Zahid Hamidi mencadangkan tiga jawatan TPM masing-masing mewakili Sabah, Sarawak dan Semenanjung jika gabungan itu menang dominan pada Pilihan Raya Umum ke-15 nanti.

Cadangan itu menerima reaksi yang pelbagai daripada lawan politiknya namun disokong orang kuatnya, Datuk Seri Ahmad Maslan.

Setiausaha Agung UMNO itu menyifatkan tawaran tiga jawatan itu tidak membazir seperti didakwa banyak pihak, malah lebih menjimatkan walaupun diramalkan tahun depan negara bakal berdepan krisis ekonomi yang semakin perlahan.

Selain Zahid, Presiden PKR, Datuk Seri Anwar Ibrahim juga membuat tawaran sama seperti anak muridnya kepada parti dari Borneo itu, tetapi menawarkan dua jawatan TPM sahaja bagi mewakili Sabah dan Sarawak jika menang PRU-15 nanti.

Suruhanjaya Pilihan Raya menetapkan hari pengundian pada 19 November ini, penamaan calon pada 5 November dan pengundian awal pada 15 November.